Questions Young People Ask—Volume 1\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bulgarian Cebuano China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Yunnanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fante Fijian Finnish Franse Georgian German Greek Haitian Creole Hausa Hungarian Igbo Iloko Indonesian Isoko Italian Japanese Kiluba Kinyarwanda Korean Kyangonde Lingala Lithuanian Luo Macedonian Malagasy Maltese Norwegian Ossetian Polish Portuguese Romanian Russian Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sinhala Slovak Slovenian Spanish Swahili Swedish Tagalog Telugu Tsonga Turkish Ukrainian Umbundu Vietnamese Xhosa Yoruba Zulu\nQuestions Young People Ask—Answers That Work (Les jeunes s’interrogent—Réponses pratiques), Volume 1\n‘Aleke maɖo dze kple dzinyelawo?’ ‘Aleke mawɔ adze xɔlɔ̃wo?’ ‘Nu kae gblẽ le ame siwo meɖe wo nɔewo o ƒe dɔdɔ ŋu?’ ‘Nu ka tae meléa blanui alea?’\nNe èbia nya siawo ɖokuiwò kpɔ la, nyae be menye wò ɖeka koe. Ne èdi mɔfiame siwo ku ɖe nya siawo ŋu le teƒe vovovowo la, àxɔ ŋuɖoɖo gbogbo aɖewo siwo tsi tre ɖe wo nɔewo ŋu. Gake agbalẽ si nye Young People Ask—Answers That Work (Les jeunes s’interrogent — Réponses pratiques), Volume 1 ate ŋu akpe ɖe ŋuwò nàkpɔ ŋuɖoɖo nyuitɔwo. Biblia dzie wotu aɖaŋuɖoɖo siwo le eme la ɖo. Mawu ƒe Nya la kpe ɖe ame geɖe ŋu wonɔ te ɖe agbemekuxiwo nu dzidzedzetɔe. Kpɔ ale si wòate ŋu akpe ɖe ŋuwòe ɖa!\nBabla sia ƒe akpa aɖewoe nye esiawo:\nAnyinɔnɔ Kple Ƒometɔwo\nAme Si Nènye\nSukuxɔ Me Kple Kpakpã Le Suku\nGbɔdɔnyawo, Agbe Nyui Nɔnɔ, Kple Lɔlɔ̃\nAme Ðokui Dome Gbegblẽ Nuwɔnawo\nNyawo Diƒe Na Dzilawo\nBiblia me mɔfiamewo ate ŋu akpe ɖe Kristotɔwo ŋu woakpɔ srɔ̃ nyui aɖe eye ate ŋu akpe ɖe wo ŋu hã be woaɖe lɔlɔ̃ vavã afia wo srɔ̃wo.\nNublanuitɔe la, amewo tea ŋu kpɔa ŋusẽ ɖe sɔhɛwo dzi wotrɔa megbe dea hehe nyui si wona wo abe Kristotɔwo ene. Kpɔ afɔku siwo dze ŋgɔ sɔhɛwo egbea la ɖa.\nKesinɔnu kple suku kɔkɔ dedee nye taɖodzinu nyuitɔwoa? Kpɔ ale si Timoteo ƒe kpɔɖeŋua ate ŋu akpe ɖe ŋuwò nàwɔ tiatia nyuitɔ la ɖa.\nSrɔ̃ ale si nàdze xɔlɔ̃ vavã siwo akpe ɖe ŋuwò be wò kple Mawu miakpɔtɔ anye xɔlɔ̃ vevitɔwo kekeake.\nÐe nèle klalo atso nya mea? Kpɔ sɔhɛ aɖe si nyametsotso sia dze ŋgɔe ƒe nuteƒekpɔkpɔ ŋu ɖa. Kpɔe ɖa be nu kae kpe ɖe eŋu wòɖo agbemetaɖodzinu nyuiwo hã.\nƉoe Ɖe Amewo Ɖoe Ɖe Amewo Questions Young People Ask—Answers That Work (Les jeunes s’interrogent—Réponses pratiques), Volume 1


GBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nMEXICO CITY—Yehowa Ðasefowo hã nɔ agbalẽtaƒe 150 siwo wokpe be woava kpɔ gome le agbalẽɖeɖefia aɖe si woyɔ be Expo Publica Agbalẽɖeɖefia me la dome. Mexico Dukɔa Ƒe Dɔwɔƒe Si Kpɔa Agbalẽtatadɔwo dzi lae wɔ ɖoɖo ɖe agbalẽɖeɖefia sia ŋu. Dɔwɔƒea wɔ agalẽɖeɖefia sia le Mexico Dukɔwo Dome Asitsaƒe tso April 25 va se ɖe May 4, 2014 dzi be yeatsɔ aɖu yeƒe ƒe 50 ƒe azã. Ame siwo va wɔna sia teƒe ade 20,000.\nÐasefowo ɖe woƒe agbalẽwo, magazinewo kple video vovovo siwo wotu ɖe Biblia dzi la fia. Wodo boblo woƒe nyatakakadzraɖoƒe si nye www.jw.org, afi si woate ŋu awɔ woƒe agbalẽ siwo le gbe 650 kple edzivɔwo me la ƒe kɔpi le. Vavalawo xɔ Ðasefowo ƒe agbalẽ siwo wu 1,600, eye wo dometɔ aɖewo bia be woava srɔ̃ Biblia kpli yewo le yewo ƒe me. Abe ale si Yehowa Ðasefowo wɔnɛ ɖaa ene la, womexɔ ga aɖeke le Biblia-srɔ̃gbalẽwo kple Biblia-sɔsrɔ̃ ƒe ɖoɖo siwo wowɔ kple amewo le wɔna sia wɔɣi la ta o.\nAƒetɔ Gamaliel Camarillo, si nye Yehowa Ðasefowo ƒe nyanuɖela le Mexico, gblɔ be: “Dzi dzɔ mí ɖe ale si ame geɖe te ɖe míaƒe agbawo ŋu le agbalẽɖefiaƒea kple ale si wokpɔ dzidzɔ ɖe Biblia kple míaƒe jw.org nyatakakadzraɖoƒea ŋu la ta. Míekpɔe be dɔwɔnu siawo siwo ɖea vi ŋutɔ tsɔtsɔ va afi sia na ame siwo ŋu vovo mele kura o la kpe ɖe amewo ŋu. Le mía gome la, agbalẽɖeɖefia la kpɔ dzidzedze gã aɖe.”\nBiblia-ɖeɖefia Tɔxɛ Aɖe Le France


GBE BUBU Afrikaans Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Shona Sinhala Slovak Slovenian Spanish Swahili Swedish Ukrainian\nJUSTIN le tsralɛ hele lãmesẽ me, gake mekpɔa dzidzɔ ɖe eƒe ametia ŋu bliboe o. Elɔ̃ ɖe edzi be “mele agbagba dzem be malolo ɖe dzi.” Eyata fifia eɖua nu zi atɔ̃, si me nuɖuɖumeŋusẽ si nye calory 4,000 le gbeɖeka. Gake edi be yealolo ɖe edzi be yeadzɔ atsu. Eyata egblɔ kpee be: “Mía kple xɔ̃nye míefɔna kaba yia kamedefefewɔƒe ɣeaɖewoɣi va kɔa nu kpekpewo hafi yia dɔme.”\nVanessa hã le tsralɛ. Gake eya ƒe kpekpeme dze eŋu. Vanessa gblɔ be: “Esime menɔ ɖevime la, ɖeviwo tsɔ megbeŋkɔ nam be ƒu ɖeɖe. Gake megaɖea fu nam o. Alesi mele la dze ŋunye.”\n‘Alesi nèle nedze ŋuwò.’ Aɖaŋuɖoɖo nyui aɖee nye ma. Gake ɖewohĩ edziwɔwɔ asesẽ na wò. Esi nènye ƒewuivi ta la, anɔ eme be ‘èle ɖekakpui me tom.’ (Korintotɔwo I, 7:36) Ƒewuimenɔɣi koŋue tɔtrɔ gãwo vana le ametia me. Le ɣeyiɣi mawo me la, wò ŋutilã ƒe akpa vovovoawo anɔ tɔtrɔm, ɖesiaɖe kple etɔ; wò abɔwo, afɔwo, kple mo ƒe dzedzeme wɔa ɖeƒomevii. * Esia ana màvo le ɖokuiwò me o, àsusui be yemenya kpɔ o. Azɔ nyateƒe bubue nye be sɔhɛwo katã metsina ɖekae o. Eyata esime hatiwò bubuwo tsi eye ŋutsu kple nyɔnu ƒe dzedzeme ɖo wo ŋu la, àkpɔ ɖokuiwò be yele tsralɛ ne ètsɔ ɖokuiwò sɔ kple wo.\nTogbɔ be woƒo nu geɖe tso sɔhɛ siwo susui be yewo lolo akpa ŋu hã la, zi geɖe woŋea aɖaba ƒua sɔhɛ siwo susu be yewole tsralɛ akpa dzi. Esia le alea vevietɔ le gbe aɖe dolawo kple dukɔ siwo me womebua ame tsralɛwo be wonya kpɔ o dome. Le teƒe mawo la, woate ŋu aɖe alɔme le nyɔnuvi si le tsralɛ ŋu be “eɖi ku.”\nKe ŋutsuviwo ya ɖe? Numekula Susan Bordo gblɔ be: “Numekuku si wowɔ do ŋgɔ na ƒe 1980 ƒeawo le alesi nyɔnuwo bua woƒe dzedzemee ŋu ɖee fia be ne nyɔnuwo kpɔ wo ɖokui le ahuhɔ̃e me la, wokpɔa kpɔtsɔtsɔ geɖe le wo ɖokui ŋu.” Ke ŋutsuwo ya ɖe? Bordo yi edzi be: “Ne ŋutsuwo kpɔ wo ɖokui le ahuhɔ̃e me la, wokpɔnɛ be yewoƒe dzedzeme nyo alo yewo nya kpɔ wu alesi yewo susui gɔ̃ hã.” Gake le nyitsɔ laa ƒewo me la, nɔnɔme ma te tɔtrɔ. Bordo de dzesii be amesiwo yina be woawɔ dɔ atrɔ yewoƒe mo ƒe dzedzeme ƒe akpa si wu enelia nye ŋutsuwo, eye wògblɔ be anye ŋutsu si wobuna be enye ŋutsu “akuakua” si ƒe foto nɔa awutewuiwo dzi si wotsɔ doa bobloe le United States kple Ɣetoɖoƒedukɔ bubuwo me la gbɔe wòtso be ɖekakpuiwo va le dzi tsim ɖe woƒe dzedzeme ŋu. Esia kpɔ ŋusẽ ɖe ƒewuiviwo dzi. Eɖea fu na wo ne womedzɔ atsu abe ŋutsu siwo ƒe foto wozãna tsɔ doa boblo nudodowoe ene o.\nEyata ne èle tsralɛ la, ànɔ ɖokuiwò biam ɣeaɖewoɣi be, ‘Nukae le fu ɖem nam?’ Nyanyuiae nye be anɔ eme be naneke megblẽ le ŋuwò o.\nNusita Nèle Tsralɛ Ðo\nLe sɔhɛ geɖe gome la, womekpɔ be naneke gblẽ le tsralɛnɔnɔ ŋu o. Zi geɖe la, enyea ɣeyiɣi kpui aɖe ƒe tɔtrɔ siwo vana kabakaba ne wole ƒewuiwo me tom la me tsonu ko. Zi geɖe tɔtrɔ mawo dzi aɖe akpɔtɔ ne èle tsitsim. Gake ne èle tsralɛ akpa togbɔ be nèɖua nu wòdana sɔna hã la, anyo be nàkpɔ wò ɖɔkta ne wòado wò kpɔ be dɔléle aɖe, abe suklidɔ ene, si na woɖia ku ye le fu ɖem na wò hã.\nSteven Levenkron, si nye nuɖuɖukuxiŋutinunyala xɔŋkɔ gblɔ na Nyɔ! be: “Meɖo ŋku edzi be woɖo nyɔnuvi aɖe si ɖi ku ŋutɔ ɖe gbɔnye be nuɖuɖumadzroame le fu ɖem nɛ, eye eɖi amesi ŋu nuɖuɖukuxi le vavã. Gake medidi o mekpɔe be eƒe kuxia nye ŋutilãmetɔ, ke menye susume tɔ o. Dɔkavimedɔléle vɔ̃ɖi si woyɔna be Crohn dɔléle nɔ eŋu, gake woƒe ƒome ɖɔkta mete ŋu de dzesii o. Anye ne ŋuɖeɖi ma ate ŋu awu nyɔnuvia hafi.” Ne suklidɔ alo dɔléle bubu si na woɖia ku le ŋuwò la, nunya anɔ eme be nàzɔ ɖe wò ɖɔkta ƒe aɖaŋuɖoɖowo dzi pɛpɛpɛ.\nGake ɣeaɖewoɣi kuɖiɖi ate ŋu atso seselelãme gome nuteɖeamedzi aɖewo gbɔ. Ðk. Levenkron ƒo nu le eƒe agbalẽ si nye Anatomy of Anorexia me ku ɖe nya si numekula aɖewo gblɔ be “nuɖuɖukuxiwo abe eɖoɖo koŋ aɖu nutsu, nutsuɖuɖu si zu numame kple nuɖuɖumadzroame va ɖe fu na suklidɔléla siwo zãa suklidɔtike” la ŋu. Atikewɔla bibi ate ŋu anya ne nuɖuɖukuxi ma ƒomevi le ame ŋu. *\nAɖaŋuɖoɖo Siwo Wɔa Dɔ\nMítsɔe be èkpɔ wò ɖɔkta, eye wòbe èle tsralɛ gake èle lãmesẽ me. Nukae nàwɔ? Biblia gblɔ le Hiob 8:11 be: “Ðe nyɔnufɛgbe miena ɖe afisi [tsi] mele oa? Eye ɖe aƒla miena tsi makpɔmakpɔea?” Abe alesi ko numiemie hiã na nuto nyuitɔ kple nunyiame nyuitɔ hafi wòatsi ene la, nenema ke nèhiã nuɖuɖu si da sɔ be nàtsi azu amesi ŋu ŋusẽ le. Esia le vevie eɖanye be èle agbagba dzem be yealolo alo adu o.\nGake megadzro wò be nàdze aminuwo ɖuɖu kple susu be yealolo kaba o. Esi nuɖuɖuŋutinunyala Susan Kleiner nɔ numekuku wɔm le alesi kamedefefewɔlawo wɔna be woƒe lãme tona ŋu la, ede dzesii be woɖua nuɖuɖu si me nuɖuɖumeŋusẽ 6,000 le gbeɖeka! Gake Kleiner gblɔ be “nu ɖefuname si dze le numekuku sia mee nye be le mama dedie nu la, woɖua aminu si wu gram 200 gbeɖeka. Ema sɔ kple ami si le bɔta bablɛ eve me! Ema ɖuɖu ate ŋu ana ame geɖe nadze dɔ. Ne woɖu aminu gbogbo ma edziedzi ɣeyiɣi didi la, ate ŋu ana dzidɔ.”\nUnited States ƒe Agblededɔwɔƒe (USDA), gblɔ be nu vevitɔ kekeake si hiã le nuɖuɖu si da sɔ mee nye nuɖuɖu siwo me goma le, abe abolo, nukuwo, mɔli, kple pasta ene. Esi kplɔe ɖoe nye detsiƒonuwo kple atikutsetsewo. USDA kafui be woaɖu adelã kple nuɖuɖu siwo wotsɔ nyinotsi wɔe ʋɛ aɖe ko.\nBe nàlé ŋku ɖe nusi nèɖuna kple agbɔsɔsɔme si nèɖuna ŋu la, àte ŋu adze agbagba anɔ wo ŋlɔm ɖi. Kotokumegbalẽ sue aɖe nenɔ ŋuwò, eye nàŋlɔ nusianu si nàɖu kple ɣeyiɣi si nèɖui ɖe eme. Ðewohĩ awɔ mo yaa na wò be mèle nu ɖum wòsɔ gbɔ de alesi nèsusui nu o, vevietɔ ne ènye amesi ŋu vovo menɔna o. Esi nènye ƒewuivi si ŋu ŋusẽ le ta la, àte ŋu azã nuɖuɖumeŋusẽ 3,000 alo esi wu nenema bɔbɔe gbesiagbe! Ðewohĩ àkpɔe hã be wò nuɖuɖu meda sɔ alesi dze o—le esi nuɖaɖɛwo abe abolo si me wode nuwoe kple pizza ene sɔ gbɔ, evɔ atikutsetsewo kple detsiƒonuwo ya mesɔ gbɔ o ta.\nKe nuɖuɖutike xɔasiwo ya ɖe? Womahiã o. Eŋutinunyala geɖe xɔe se be àte ŋu akpɔ nunyiame siwo katã wò ŋutilã hiã ne èɖua nuɖuɖu nyuiwo. Ƒo wo katã ta la, tsri yeaɖi mɔnuwo zazã be yeatsɔ akpɔ nɔnɔmea gbɔe, abe ŋusẽdoametike si nye anabolic steroids zazã ene. Nublanuitɔe la, menye ŋutsuvi ƒewuiviwo dome koe steroid zazã nye kuxi le o. The New York Times ka nya ta be: “[Steroids] zazã si va le bɔbɔm le nyɔnuviwo dome, si numekula aɖewo gblɔ be eƒe akpa aɖe tso nuɖuɖumadzroame ƒe nugbegblẽ gbɔ la yi dzi va ɖo alesi wònɔ le ŋutsuviwo gome le ƒe 1980 ƒeawo me.” Ewɔ nuku be nyɔnuvi ƒewuivi siwo ƒe xexlẽme nye 175,000 le United States lɔ̃ ɖe edzi be yewozã steroids. Wogblɔ be atike sia gblẽa nu geɖe le ame ŋu, si ƒe ɖewoe nye ɖa ƒe toto ɖe mo na ame, gbɔtotsitsi me kuxiwo, no me kansa le nyɔnuwo gome, aɖuɖɔtoe me kansa le ŋutsuwo gome, kple ʋukame xexe kpakple aklã me kansa le nyɔnuwo kple ŋutsuwo siaa gome. Mele be woazã steroids gbeɖe ne menye ɖɔktae ŋlɔe na ame alo le eƒe mɔfiafia te o.\nÐokuibɔbɔ Kple Susu Nyui ƒe Amesinɔnɔ\nBiblia gblɔ na mí be ‘míabɔbɔ mía ɖokui ɖe anyi ahazɔ le mía Mawu ŋkume.’ (Mixa 6:8) Ðokuibɔbɔ bia be woanya ame ŋutɔ ƒe gbɔdzɔgbɔdzɔwo. Ðokuibɔbɔ akpe ɖe ŋuwò be susu nyui nanɔ asiwò le wò dzedzeme ŋu. Naneke megblẽ le didi be woanya kpɔ ŋu o. Gake dzitsitsi ɖe wò dzedzeme ŋu akpa maɖe vi na ame aɖeke o—negbe ɖewohĩ nudodo kple nuɖuɖu dɔwɔƒewo ko. Lãmesẽŋutinunyalawo lɔ̃ ɖe edzi be domenyiŋusẽmenugbagbevi si le ŋutsu akpa gãtɔ me menye esi tɔgbe ate ŋu ana eƒe lãme nakako wòazu abe kamedefefewɔla si tsɔa nu kpekpewo tɔ ene o, metsɔ le eme nuɖuɖu agbɔsɔsɔme si wòɖuna kple hehe si wòaxɔ o. Eye ne ènye nyɔnuvi la, anɔ eme be nuɖuɖu agbɔsɔsɔme kae nèɖaɖu o, màlolo akpɔ o.\nDzidzɔtɔe la, ŋkuléle ɖe wò nudodowo ŋu vie ate ŋu awɔ geɖe atsɔ akpɔ nusi nèsusu be enye kpɔtsɔtsɔ le yeƒe ametia ŋu la gbɔ. Tsri awu siwo ana wò ametia ƒe akpa si ŋu nètsi dzi ɖo nadze gaglã madzemadzee la dodo. Ame aɖewo ɖo aɖaŋu be woado awu siwo ƒe amadede ƒe mo kɔ, elabena amadede yibɔ naa ame tsralɛwo gadzena tsralɛ wu.\nÐo ŋku edzi hã be wò amenyenye le vevie sasasã wu wò dzedzeme. Ne míagblɔe ŋutɔŋutɔ la, alɔgbɔnukoko, nukoko xɔlɔ̃wɔwɔtɔe, kple nuwɔwɔ dɔmenyotɔe ɖe amewo ŋu awɔ geɖe be wò nu nadze amewo ŋu tsɔ wu be wò lãme nakako alo awu aɖe ƒomevi dodo. Ne xɔ̃wòwo ɖia gbɔ wò edziedzi le wò dzedzeme ta la, te ɖe amesiwo dea asixɔxɔ ŋuwò le amesi nènye le ememe ta la ŋu—nɔnɔme si Biblia yɔ be “dzime ƒe ame ɣaɣla.” (Petro I, 3:4) Mlɔeba mègaŋlɔ be gbeɖe o be “amegbetɔ kpɔa ŋku nu, ke Yehowa kpɔa keke dzi me ke.”—Samuel I, 16:7, 8.\n^ mm. 5 Kpɔ nyati si nye “Sɔhɛwo Biana Be . . . Ðe Mele Tsitsim Alesi Dzea?” si dze le Eŋlisigbe me Nyɔ!, September 22, 1993, me.\n^ mm. 12 Kpɔ nyati siwo nye “Sɔhɛwo Biana Be . . . Nukata Metsi Dzi Ðe Nye Kpekpeme Ŋu?” kple “Aleke Màwɔ Aɖu Dzitsitsi Ðe Nye Lolome Ŋu Dzii?,” siwo dze le míaƒe May 8 kple June 8, 1999, ƒe tatawo me.\nSɔhɛ aɖewo léa fu wo ɖokui le esi wole tsralɛ ta\nƉoe Ɖe Amewo Ɖoe Ɖe Amewo Nukatae Mele Tsralɛ Alea Gbegbe Ðo?\ng00 10/8 axa 12-14


Nya Kae Biblia Gblɔ Tso Nu Vɔ̃ Ŋu?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Gun Haitian Creole Hausa Hebrew Hiligaynon Hungarian Iban Igbo Iloko Indonesian Isoko Italian Japanese Kazakh Kazakh (Arabic) Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Nepali Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tigrinya Tiv Tsonga Turkish Turkmen Ukrainian Vietnamese Xhosa Yoruba Zulu\nNu vɔ̃ nye nuwɔna, tamesusu alo seselelãme aɖe si mewɔ ɖeka kple Mawu ƒe nudidiwo o. Elɔ Mawu ƒe sewo dzi dada to nu gbegblẽ alo nu madzɔmadzɔ wɔwɔ me ɖe me. (1 Yohanes 3:4; 5:17) Biblia ƒo nu tso nu vɔ̃ si nye aɖabaŋeŋe ƒu nu si wòle be woawɔ dzi, si fia be ame nado kpo nu si wònye be esɔ la wɔwɔ.—Yakobo 4:17.\nLe gbe gbãtɔ si me woŋlɔ Biblia ɖo me la, nya nu vɔ̃ fia “woada ƒu le nane me,” alo ada dzidzenu aɖe ƒu. Le kpɔɖeŋu me, gbadagba aɖewo nɔ anyi le blema Israel siwo bi ɖe akafodada me ale gbegbe be womedaa “dadagbo o.” Ne woɖe nya ma gɔme nya ɖe nya nu la efia be womewɔa “nu vɔ̃ o.” (Ʋɔnudrɔ̃lawo 20:16) Eya ta ne wogblɔ be ame wɔ nu vɔ̃ la, efia be eda Mawu ƒe dzidzenuwo ƒu.\nEsi wònye be Mawu nye Wɔlaa ta la, ekpɔ mɔ aɖo dzidzenu siwo nu wòle be amegbetɔwo nanɔ agbe ɖo la na wo. (Nyaɖeɖefia 4:11) Abia akɔnta mí tso míaƒe nuwɔnawo ŋu.—Romatɔwo 14:12.\nÐe wòanya wɔ be amegbetɔ naƒo asa na nu vɔ̃ wɔwɔ keŋkeŋua?\nKura o. Biblia gblɔ be, amewo “katã wɔ nu vɔ̃, eye wometea ŋu ɖoa Mawu ƒe ŋutikɔkɔe la gbɔ o.” (Romatɔwo 3:23; 1 Fiawo 8:46; Nyagblɔla 7:20; 1 Yohanes 1:8) Nu ka tae?\nNu vɔ̃ menɔ amegbetɔ gbãtɔ, Adam kple Xawa, ŋu o. Elabena wowɔ wo wode blibo, wowɔ wo ɖe Mawu ƒe nɔnɔme nu. (1 Mose 1:27) Gake esi wodze aglã ɖe Mawu ŋu la, wova zu ame madeblibo. (1 Mose 3:5, 6, 17-19) Esi wodzi wo viwo la, wo viwo hã nyi nu vɔ̃ kple blibomademade dome tso wo gbɔ. (Romatɔwo 5:12) Fia David gblɔ be: “Vodada mee wodzim ɖo.”—Psalmo 51:5.\nƐ̃. Le kpɔɖeŋu me, Biblia gblɔ tso blema Sodom ŋutsuwo ŋu be wonye “ame vɔ̃ɖiwo, eye wowɔa nu vɔ̃ gãwo” eye woƒe nu vɔ̃ “kpe ŋutɔ.” (1 Mose 13:13; 18:20) Na míakpɔ nu etɔ̃ aɖewo siwo ɖea nu vɔ̃ ƒe kpekpeme alo eƒe lolome fiana la ɖa.\nAle si nu vɔ̃a nu sẽe. Biblia xlɔ̃ nu mí be míaƒo asa na nu vɔ̃ gãwo siwo dometɔ aɖewoe nye gbɔdɔdɔ manɔsenu (ahasiwɔwɔ kple matrewɔwɔ), trɔ̃subɔsubɔ, fififi, ahamumu, adzodada, amewuwu, kple gbɔgbɔyɔyɔ. (1 Korintotɔwo 6:9-11; Nyaɖeɖefia 21:8) Biblia ɖee fia be nu vɔ̃ siawo to vovo na nu vɔ̃ siwo womeɖo wɔ o. Eƒe kpɔɖeŋue nye, nyagbɔgblɔ alo nuwɔna siwo gblẽa nu le ame bubuwo ŋu. (Lododowo 12:18; Efesotɔwo 4:31, 32) Ke hã, Biblia de dzi ƒo na mí be mímagabu nu vɔ̃ aɖeke nu vɔ̃ vi o. Esia ate ŋu ana míawɔ nu vɔ̃ gã ada le Mawu ƒe sewo dzi, elabe wogblɔna be ʋutogaƒola ɖe wòva ƒoa ʋu ƒe domedome.—Mateo 5:27, 28.\nNu si tae amea wɔ nua. Ame aɖewo wɔa nu vɔ̃ le esi womenya Mawu ƒe sededewo o ta. (Dɔwɔwɔwo 17:30; 1 Timoteo 1:13) Togbɔ be Biblia mede nu vɔ̃ mawo dzi o hã la, edea vovototo esiawo kple bubu siwo amewo wɔna ne woɖoe koŋ da Mawu ƒe sewo dzi la dome. (4 Mose 15:30, 31) “Dzimesesẽ vɔ̃ɖi” ye nana ame ɖonɛ koŋ wɔa nu vɔ̃.—Yeremiya 16:12.\nEwɔwɔ edziedzi. Biblia de vovototo nu vɔ̃ wɔwɔ zi ɖeka aɖe ko kple nu vɔ̃ tsɔtsɔ ɖo dɔe hã dome. (1 Yohanes 3:4-8) Mawu ahe to na ame siwo ‘ɖoe le nu vɔ̃ wɔm’ togbɔ be wosrɔ̃ nu tso nu si le eteƒe wɔwɔ ŋu gɔ̃ hã la vevie.—Hebritɔwo 10:26, 27.\nNu vɔ̃ ƒe agba kpekpe nɔa ame siwo ɖoe koŋ wɔ nu vɔ̃ gãwo la dzi. Le kpɔɖeŋu me, Fia David ŋlɔ bena: “Elabena nye vodadawo kɔ gbɔ tanye; wole abe agba kpekpe si wu tsɔtsɔ nam ene.” (Psalmo 38:4) Ke hã Biblia na mɔkpɔkpɔ sia nu vɔ̃ wɔlawo be: “Ame vɔ̃ɖi neɖe asi le eƒe mɔ ŋu, eye vɔ̃wɔla neɖe asi le eƒe susuwo ŋu; netrɔ ɖe Yehowa ame si akpɔ nublanui nɛ la ŋu, netrɔ ɖe mía Mawu la ŋu, elabena atsɔ ake geɖe.”—Yesaya 55:7.


Yosua 18 | Biblia Le Internet Dzi | Xexe Yeye Gɔmeɖeɖe\nWoma anyigba mamlɛa le Silo (1-10)\nBenyamin viwo ƒe domenyinu (11-28)\n18 Israel ƒe ha blibo la katã va ƒo ƒu ɖe Silo,+ eye wotu takpegbadɔ ɖe afi ma,+ elabena woɖu anyigba la dzi keŋ le wo ŋgɔ.+ 2 Gake Israel-viwo ƒe to adre gasusɔ siwo mexɔ woƒe domenyinu haɖe o. 3 Eya ta Yosua gblɔ na Israel-viwo be: “Ɣekaɣie mialala ase ɖo hafi ayi aɖaxɔ anyigba si Yehowa mia tɔgbuiwo ƒe Mawu tsɔ na mi?+ 4 Mitia ŋutsu etɔ̃ tso to sia to me, ne madɔ wo; woayi aɖatsa le anyigba la dzi, ne woatae ɖe agbalẽ dzi le woƒe domenyinuwo nu. Emegbe woatrɔ ava gbɔnye. 5 Ele be woamae ɖe akpa adre me ɖe wo nɔewo dome.+ Yuda akpɔtɔ anɔ eƒe anyigba dzi le anyiehe,+ eye Yosef ƒe aƒe la akpɔtɔ anɔ woƒe anyigba dzi le dziehe.+ 6 Ke miawo la, mima anyigba la ɖe akpa adre me ɖe agbalẽ dzi miatsɔ vɛ nam le afii, eye madzidze nu+ ɖe edzi na mi le Yehowa mía Mawu la ŋkume. 7 Lewi viwo mexɔ anyigba aɖeke le mia dome o,+ elabena Yehowa ƒe nunɔladɔ lae nye woƒe domenyinu;+ Gad kple Ruben kpakple Manase-to+ afã la xɔ woƒe domenyinu, si Yehowa ƒe subɔla Mose na wo la, ɖe Yordan ƒe ɣedzeƒe gome.” 8 Ŋutsuawo dzra ɖo be yewoadze mɔ, ke Yosua de se na ame siwo yina anyigba la ta ge la be: “Miyi ɖatsa le anyigba la dzi, mitae ɖe agbalẽ dzi, emegbe miatrɔ va gbɔnye, eye madzidze nu ɖe edzi na mi le afi sia le Yehowa ŋkume le Silo.”+ 9 Ale ŋutsuawo yi ɖatsa le anyigba la dzi, eye wotae hemae ɖe akpa adre me le woƒe duwo nu ɖe agbalẽ dzi. Emegbe wogbugbɔ va Yosua gbɔ le asaɖa la me le Silo. 10 Eye Yosua dzidze nu ɖe edzi na wo le Silo le Yehowa ŋkume.+ Yosua ma anyigba la na Israel-viwo le afi ma wotɔwotɔwoe.+ 11 Nudzidze gbãtɔ dze Benyamin-to la dzi le woƒe ƒomewo nu, eye anyigba si woxɔ le nudzidzea nu la le Yuda viwo+ kple Yosef viwo+ tɔwo dome. 12 Le dziehekpa dzi la, liƒo la dze egɔme tso Yordan nu, eye wòyi ɖato Yeriko+ ƒe aga ŋu le dziehe heto to la dzi le ɣetoɖoƒe gome, eye wòva do ɖe Bet-Aven gbedzi.+ 13 Eye liƒo la tso afi ma yi ɖado ɖe Luz, le Luz si wogayɔna be Betel+ la ƒe aga ŋu le anyiehekpa dzi; liƒo la yi ɖato Atarot-Adar+ le to si le Anyigbe Bet-Horon+ ƒe anyiehe la tame. 14 Le ɣetoɖoƒekpa dzi la, liƒo la gɔdɔ̃ ɖo ta anyiehe tso to si dze ŋgɔ Bet-Horon le anyiehe la gbɔ; eye wòva wu nu ɖe Kiriat-Baal, si wogayɔna be Kiriat-Yearim,+ si nye Yuda du. Esiae nye ɣetoɖoƒeliƒo la. 15 Anyieheliƒo la dze egɔme tso Kiriat-Yearim ƒe mlɔenu, liƒo la ɖo ta ɣetoɖoƒe gome; eye wòva do ɖe Neftoa-tsidzɔƒe+ gbɔ. 16 Liƒo la ɖiɖi va do ɖe to si dze ŋgɔ Hinom Vi Ƒe Bali,+ si le Refaim Balia+ ƒe dziehe gome la ƒe mlɔenu, eye wòɖiɖi va Hinom Bali la me va to Yebusitɔwo+ ƒe to la ƒe aga ŋu le anyiehe heva do ɖe En-Rogel.+ 17 Eye liƒo la yi ɖato dziehe gome va do ɖe En-Semes va ɖo Gelilot, si dze ŋgɔ Adumim-todzimɔ,+ eye wòɖiɖi va ɖo Ruben vi Bohan+ ƒe kpe+ la gbɔ. 18 Eye wòyi ɖado ɖe aga si le dziehekpa dzi le Araba ŋgɔ la ŋu, eye wòɖiɖi yi Araba. 19 Eye liƒo la mlo to Bet-Hogla+ ƒe aga ŋu le dziehekpa dzi, eye wòva wu nu ɖe Dzeƒu*+ la ƒe adɔ̃ si le dziehe le Yordan ƒe mlɔenu si le anyiehe la nu. Esiae nye anyieheliƒo la. 20 Yordan ye nye eƒe liƒo le ɣedzeƒekpa dzi. Esiae nye Benyamin ƒe dzidzimeviwo ƒe domenyinu la ƒe liƒowo godoo va kpe le woƒe ƒomewo nu. 21 Benyamin-to la ƒe duwo le woƒe ƒomewo nu la woe nye: Yeriko, Bet-Hogla, kple Emek-Keziz, 22 Bet-Araba,+ Zemarayim, Betel,+ 23 Avim, Para, Ofra, 24 Kefar-Amoni, Ofni kple Geba+—wole du wuieve hekpe ɖe woƒe kɔƒewo ŋu. 25 Gibeon,+ Rama, Beerot, 26 Mizpe, Kefira, Moza, 27 Rekem, Yirpel, Tarala, 28 Zela,+ Ha-Elef, Yebusi, si nye Yerusalem,+ Gibea+ kple Kiriat—wole du wuiene hekpe ɖe woƒe kɔƒewo ŋu. Esiae nye Benyamin ƒe dzidzimeviwo ƒe domenyinu le woƒe ƒomewo nu.


Mateo 18 | Biblia Le Internet Dzi | Xexe Yeye Gɔmeɖeɖe (1984)\n18 Le gaƒoƒo ma me la, nusrɔ̃lawo te ɖe Yesu ŋu va biae be: “Ame ka tututue nye gãtɔ le dziƒofiaɖuƒe la me?” 2 Eya ta eyɔ ɖevi sue aɖe va eɖokui gbɔ, tsɔe ɖo wo titina, 3 eye wògblɔ be: “Vavã mele egblɔm na mi be: Ne mietrɔ hezu abe ɖevi suewo ene o la, miele yiyi ge ɖe dziƒofiaɖuƒe la me akpɔ o. 4 Eya ta ame sia ame si abɔbɔ eɖokui abe ɖevi sue sia ene lae nye gãtɔ le dziƒofiaɖuƒe la me; 5 eye ame sia ame si xɔa ɖevi sue siawo dometɔ ɖeka le nye ŋkɔ ta la, exɔa nye hã. 6 Gake ame sia ame si ƒe nuwɔna zua nukikli na ɖevi sue siawo, siwo xɔ dzinye se la dometɔ ɖeka la, ade edzi wu be woatsɔ té, abe esi tedziwo trona ene tɔgbi, atsi ɖe kɔ nɛ, eye woatsɔe aƒu gbe ɖe atsiaƒu gã gbanaa la me. 7 “Baba na xexea le nu siwo azu nukikli na amewo la ta! Nu siwo azu nukikli na ame ava godoo ya, gake baba na ame si dzi nu siwo azu nukikli na ame la ato ava! 8 Eya ta ne wò asi alo wò afɔ le nukikli zum na wò la, lãe ƒu gbe ɖa le ɖokuiwò ŋu; enyo na wò be nànye nuwɔametɔ alo nàtsɔ abɔkpo alo afɔkpo ayi ɖe agbe la me, wu be asi eve alo afɔ eve nanɔ asiwò, eye woatsɔ wò aƒu gbe ɖe dzo mavɔ la me. 9 Eye ne wò ŋku zua nukikli na wò la, hoe le eme, eye nàtsɔe aƒu gbe ɖa le ɖokuiwò ŋu; enyo na wò be nàge ɖe agbe la me kple ŋku ɖeka, wu be ŋku eve nanɔ asiwò, eye woatsɔ wò aƒu gbe ɖe Gehena* si me dzo le la me. 10 Mikpɔ nyuie be miagado vlo ɖevi sue siawo dometɔ ɖeka pɛ hã o; elabena mele egblɔm na mi be, woƒe mawudɔla siwo le dziƒo la kpɔa Fofonye si le dziƒo la ƒe mo ɣesiaɣi. 11 * —— 12 “Nu kae nye miaƒe susu? Ne alẽ alafa ɖeka le ame aɖe si, eye wo dometɔ ɖeka bu mɔ la, ɖe magblẽ blaasieke vɔ asieke la ɖe towo dzi, eye wòayi aɖadi ɖeka si le mɔ bum la oa? 13 Eye ne eva eme be ekpɔe la, vavã mele egblɔm na mi be, akpɔ dzidzɔ ɖe eŋu wu ale si wòakpɔe ɖe blaasieke vɔ asieke siwo mebu mɔ o la ŋu. 14 Nenema kee menye Fofonye si le dziƒo la ƒe dzidzɔ be ɖevi sue siawo dometɔ ɖeka pɛ hã natsrɔ̃ o. 15 “Gawu la, ne nɔviwò wɔ nu vɔ̃ la, yi ɖaɖe eƒe vodada fiae le mia kplii ɖeɖe ko dome. Ne eɖo to wò la, ekema èɖe nɔviwò. 16 Ke ne meɖo to o la, kplɔ ame ɖeka alo eve kpe ɖe ɖokuiwò ŋu, ale be le ɖasefo eve alo etɔ̃ ƒe nya nu la, miaɖo kpe nya sia nya dzi. 17 Ne meɖo to wo o la, gblɔe na hamea. Ne meɖo to hamea hã o la, ekema na wòanɔ na wò abe dukɔ bubu me tɔ kple nudzɔla ene. 18 “Vavã mele egblɔm na mi be: Nu sia nu si miabla le anyigba dzi la anye nu si le babla xoxo le dziƒo, eye nu sia nu si miatu le anyigba dzi la anye nu si le tutu xoxo le dziƒo. 19 Vavã megale egblɔm na mi be: Ne mia dometɔ eve wɔ ɖeka le anyigba dzi ɖe kuku bia nu sia nu si hiã vevie la, Fofonye si le dziƒo la ana wòava eme na wo. 20 Elabena afi si ame eve alo etɔ̃ ƒo ƒu ɖo le nye ŋkɔ me la, mele wo dome le afi ma.” 21 Eye Petro va biae be: “Aƒetɔ, zi nenie nɔvinye awɔ nu vɔ̃ ɖe ŋunye, eye wòle be matsɔe akee? Va se ɖe zi adre loo?” 22 Yesu gblɔ nɛ be: “Nyemegblɔ na wò be: Va se ɖe zi adre o, ke boŋ, Va se ɖe zi blaadre vɔ adre. 23 “Esia tae dziƒofiaɖuƒe la le abe ŋutsu aɖe si nye fia aɖe, si di be yeawɔ akɔnta kple yeƒe kluviwo la ene. 24 Esi wòte akɔntaa wɔwɔ la, wokplɔ ŋutsu aɖe si nyi talento akpe ewo [si sɔ kple denario 60,000,000] ƒe fe la vae. 25 Ke esi naneke menɔ esi wòatsɔ axe fea o ta la, eƒe aƒetɔ ɖe gbe be woadzra woa kple srɔ̃a kple viawo kpakple nu siwo katã le esi la atsɔ axe feae. 26 Eya ta kluvi la dze klo heɖe kuku nɛ gblɔ be: ‘Meɖe kuku, gbɔ dzi ɖi nam, eye maxe nu sia nu ƒe fe na wò.’ 27 Esi kluvi ma ƒe nu wɔ nublanui na eƒe aƒetɔa ta la, eɖe asi le eŋu, eye wòte fli ɖe eƒe fe la me. 28 Gake kluvi ma do go, eye wòkpɔ ehati kluviwo dometɔ ɖeka si nyi denario alafa ɖeka ƒe fe le eŋu; eye esi wòlée la, elé ve nɛ gblɔ be, ‘Xe fe sia fe si nènyi le ŋunye la nam.’ 29 Eya ta ehati kluvi la dze klo hete kukuɖeɖe nɛ vevie gblɔ be, ‘Meɖe kuku, gbɔ dzi ɖi nam, eye maxee na wò.’ 30 Gake melɔ̃ o, ke boŋ ena wodee gaxɔ me, be wòanɔ afi ma va se ɖe esime wòaxe fe si wònyi. 31 Eya ta esi ehati kluviwo kpɔ nu siwo dzɔ la, eve wo ŋutɔ, eye woyi ɖagblɔ nu siwo katã dzɔ la na woƒe aƒetɔ la. 32 Eye eƒe aƒetɔa yɔe va egbɔ gblɔ nɛ be, ‘Kluvi vɔ̃ɖi, esi nèɖe kuku nam vevie la, mete fli ɖe fe mawo siwo nènyi la katã me. 33 Ðe mele be wò hã nàkpɔ nublanui na hawòti kluvi abe ale si nye hã mekpɔ nublanui na wòe ene oa?’ 34 Eye esi eƒe nuwɔnaa na aƒetɔa do dɔmedzoe la, etsɔe de asi na gaxɔdzikpɔlawo, va se ɖe esime wòaxe fe siwo katã wònyi la hafi. 35 Nenema kee Fofonye si le dziƒowo la hã awɔ nu kpli mi ne mia dome ame sia ame metsɔna kea nɔvia tso dzi me o.”


2 Mose 1 | Biblia Le Internet Dzi | Xexe Yeye Gɔmeɖeɖe\nIsrael-viwo dzi ɖe edzi le Egipte (1-7)\nFarao te Israel-viwo ɖe anyi (8-14)\nVixela mawuvɔ̃lawo xɔ ɖeviwo ɖe agbe (15-22)\n1 Yakob, si wogayɔna be Israel, ƒe viŋutsu siwo kpe ɖe eŋu va Egipte, ŋutsuawo katã va kple wo ƒemetɔwo, eye woƒe ŋkɔwoe nye esi:+ 2 Ruben, Simeon, Lewi kple Yuda;+ 3 Isakar, Zebulon kple Benyamin; 4 Dan kple Naftali; Gad kple Aser.+ 5 Ame* siwo katã wodzi na Yakob* la le ame* blaadre, ke Yosef ya le Egipte xoxo.+ 6 Emegbe Yosef ku,+ eye nɔviawo katã kple dzidzime ma katã hã ku. 7 Eye Israel-viwo dzi hede asi agbɔsɔsɔ me, eye wova le agbɔ sɔm ɖe edzi hele ŋusẽ kpɔm ɖe edzi eteƒe mekɔ o, ale be woyɔ anyigba la dzi taŋ.+ 8 Emegbe fia yeye aɖe va ɖu Egipte dzi, si menya Yosef o. 9 Ale wògblɔ na eƒe dukɔ la be: “Kpɔ ɖa! Israel-viwo sɔ gbɔ, eye wosesẽ wu mí.+ 10 Mina míadze aye ɖe wo ŋu. Ne menye nenema o la, ɖeko woanɔ agbɔ sɔm ɖe edzi, eye ne aʋa dzɔ la, woade míaƒe futɔwo dzi ahawɔ aʋa kpli mí, eye woaʋu adzo le dukɔa me.” 11 Ale woɖo dzizizidɔwɔlawo* ƒe amegãwo wo nu ne woate wo ɖe anyi ahazi wo dzi woawɔ dɔ sesẽ,+ eye wotso nudzraɖoƒedu siwo nye Pitom kple Ramses+ na Farao. 12 Gake esi wole wo tem ɖe anyi hã la, dzidzim ko wole ɖe edzi, eye wole ta kekem, ale wode asi Israel-viwo vɔvɔ̃ me ŋutɔ.+ 13 Eya ta Egiptetɔwo zi Israel-viwo dzi wowɔ kluvidɔ sesẽ.+ 14 Wona agbenɔnɔ sesẽ na wo to kluvidɔ sesẽ ɖoɖo na wo me, wona wonya anyi mè anyikpe, eye wowɔ kluvidɔ ɖe sia ɖe ƒomevi le agble me. Ɛ̃, wona wokpe fu le nɔnɔme sesẽwo me le kluvidɔ ɖe sia ɖe ƒomevi wɔwɔ me.+ 15 Emegbe Egipte-fia ƒo nu kple Hebri nyɔnu vixela siwo ŋkɔwoe nye Sifra kple Pua, 16 eye wògblɔ na wo be: “Ne miele vi xem na Hebri nyɔnuwo,+ eye miekpɔe le via dziƒe* be ŋutsuvie la, ekema miwui; ke ne nyɔnuvie la, mina wòanɔ agbe.” 17 Ke vixelaawo vɔ̃ Mawu vavã la, eye womewɔ nu si Egipte-fia gblɔ na wo la o, ke boŋ woxɔa ŋutsuviawo ɖe agbe.+ 18 Emegbe Egipte-fia yɔ vixelaawo, eye wòbia wo be: “Nu ka tae miena ŋutsuviawo tsi agbe?” 19 Vixelaawo ɖo eŋu na Farao be: “Hebri nyɔnuwo mele abe Egipte nyɔnuwo ene o. Ŋusẽ le wo ŋu, eya ta kaka vixelaa nava ɖo wo gbɔ la, wodzi via xoxo.” 20 Eya ta Mawu wɔ nyui na vixelaawo, eye dukɔ la dzi ɖe edzi hekpɔ ŋusẽ ŋutɔ. 21 Eye esi vixelaawo vɔ̃ Mawu vavã la ta la, ena ƒome wo emegbe. 22 Mlɔeba Farao de se na eƒe dukɔ blibo la katã be: “Mitsɔ ŋutsuvi ɖe sia ɖe si Hebritɔwo dzi la ƒu gbe ɖe Nil-tɔsisia me, ke mina nyɔnuviwo katã nanɔ agbe.”+\n^ Egɔmeɖeɖe tẽe, “do tso Yakob ƒe ali me.”\n^ Alo, “dɔdzikpɔlawo.”\n^ Alo, “le vixezikpuia dzi.”


2 Samuel 6 | Biblia Le Internet Dzi | Xexe Yeye Gɔmeɖeɖe\nWokɔ Aɖaka la va Yerusalem (1-23)\nUza lé Aɖaka la eye wòku enumake (6-8)\nMikal do vlo David le eƒe dzi me (16, 20-23)\n6 Eyome David gaƒo Israel ƒe kalẽtɔ tiatiawo katã nu ƒu, wole ame akpe blaetɔ̃. 2 Eye David kple dukɔ blibo si le eŋu la dze mɔ yi Baale-Yuda be yewoaɖakɔ Mawu vavã la ƒe Aɖaka,+ si ŋgɔ woyɔa aʋakɔwo ƒe Yehowa,+ ame si bɔbɔ nɔ kerubiwo tame*+ ƒe ŋkɔ le la, tso afi ma vɛ. 3 Ke wokɔ Mawu vavã la ƒe Aɖaka la da ɖe tasiaɖam yeye dzi,+ be woakɔe tso Abinadab ƒe aƒe,+ si le togbɛ aɖe dzi la me; eye Abinadab vi Uza kple Ahiyo le tasiaɖam yeye la kplɔm. 4 Ale wokɔ Mawu vavã ƒe Aɖaka la tso Abinadab ƒe aƒe si le togbɛa dzi la me, eye Ahiyo dze Aɖaka la ŋgɔ. 5 Eye David kple Israel ƒe aƒe blibo la tsɔ haƒonu siwo wotsɔ sesewu wɔ, kple saŋkuwo, kasaŋkuwo,+ axatsɛwo,+ nyawowoewo kple gakogoewo+ le aseye tsom le Yehowa ŋkume. 6 Esi wova ɖo Nakon ƒe nukuƒoƒe la, Uza do asi ɖa lé Mawu vavã ƒe Aɖaka la,+ elabena nyiawo na aɖaka la ge kloe. 7 Ale Yehowa ƒe dɔmedzoe bi ɖe Uza ŋu, eye Mawu vavã la ƒoe ƒu anyi+ ɖe afi ma le eƒe mawumavɔmavɔ̃ ta,+ eye wòku ɖe afi ma ɖe Mawu vavã la ƒe Aɖaka la xa. 8 Gake David do dziku le esi Yehowa ƒe dziku fla ɖe Uza ŋu ta; eye wova yɔ teƒe ma be Perez-Uza* va se ɖe egbe sia. 9 Eye David vɔ̃ Yehowa+ gbe ma gbe hegblɔ be: “Aleke Yehowa ƒe Aɖaka la ava gbɔnyee?”+ 10 Eye David melɔ̃ be yeakɔ Yehowa ƒe Aɖaka la ava ye gbɔ le David Ƒe Du la me o.+ Ke boŋ David na wokɔe yi Gititɔ Obed-Edom ƒe me.+ 11 Ale Yehowa ƒe Aɖaka la nɔ Gititɔ Obed-Edom ƒe me ɣleti etɔ̃, eye Yehowa yra Obed-Edom kple eƒe aƒe blibo la.+ 12 Eye wova gblɔ na Fia David be: “Yehowa yra Obed-Edom ƒe aƒe kple eƒe nuwo katã le Mawu vavã la ƒe Aɖaka la ta.” Eya ta David yi ɖakɔ Mawu vavã la ƒe Aɖaka la tso Obed-Edom ƒe me va David Ƒe Du la me kple dzidzɔ.+ 13 Esi Yehowa ƒe Aɖaka la kɔlawo+ nya ɖe afɔ zi ade ko la, etsɔ nyitsu ɖeka kple lã dami ɖeka sa vɔe. 14 David ɖu ɣe kple ŋusẽ katã le Yehowa ŋkume; ɣemaɣi la, David do aklalakɔmewu.*+ 15 Eye David kple Israel ƒe aƒe blibo la le aseye tsom+ le lãdzo kum+ hekɔ Yehowa ƒe Aɖaka+ la gbɔna. 16 Esi Yehowa ƒe Aɖaka la ɖo David Ƒe Du la me la, Saul vinyɔnu Mikal+ do mo ɖe fesre nu, eye wòkpɔ Fia David wòle kpo tim le ɣe ɖum le Yehowa ŋkume; eye wòdo vloe le eƒe dzi me.+ 17 Ale wokɔ Yehowa ƒe Aɖaka la va da ɖe enɔƒe le agbadɔ si David tu nɛ la me.+ Eyome David sa numevɔ+ kple ŋutifafavɔ+ le Yehowa ŋkume.+ 18 Esi David sa numevɔawo kple ŋutifafavɔawo vɔ la, eyra dukɔ la le aʋakɔwo ƒe Yehowa ƒe ŋkɔ me. 19 Azɔ hã, ema abolo kotoe ɖekaɖeka, ayedibolo ɖekaɖeka kple waintsetse ƒuƒu bolo ɖekaɖeka na Israel ƒe ha blibo la me tɔ ɖe sia ɖe, ŋutsuwo kple nyɔnuwo siaa, emegbe ame sia ame dzo yi aƒe me. 20 Esi David yi eya ŋutɔ ƒe aƒemetɔwo yra ge la, Saul vinyɔnu Mikal+ do go va kpee. Eye wògblɔ be: “Aleke Israel-fia de bubu eɖokui ŋu egbea ale, esime wòɖe ama le esubɔviwo ƒe dɔlanyɔnuwo ŋkume, abe ale si ko ŋutsu tagbɔkukutɔwo ɖea amae ene!”+ 21 Eye David gblɔ na Mikal be: “Yehowa, ame si tiam ɖe fofowò kple eƒe aƒe blibo la teƒe, eye wòɖom kplɔla ɖe Yehowa ƒe dukɔ Israel nu+ la ŋkumee mewɔe le. Eya ta matso aseye le Yehowa ŋkume, 22 magaɖi gbɔ ɖokuinye wu esia ahaɖe ɖokuinye dzi kpɔtɔ. Gake dɔlanyɔnu siwo ƒe nya nègblɔ la ade bubu ŋunye.” 23 Eya ta Saul vinyɔnu Mikal+ tsi ko va se ɖe eƒe kugbe.\n^ Egɔmeɖeɖe tẽe, “xatsa aklalakɔmewu ɖe eɖokui ŋu.”


GBE BUBU Afrikaans Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Lunda Malagasy Norwegian Polish Portuguese Romanian Russian Samoan Sepedi Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Ukrainian Vietnamese\nAsiatɔwo Ƒe Ƒe Yeye La—Ðe Wòle Be Kristotɔwo Naɖuia?\nƑE SIA ƒe la, amewo ƒe agbɔsɔsɔme gbogbotɔ kekeake siwo zɔa mɔ le xexea me le ƒea me la ɖoa ta Asia, le January loo, alo February me. Asiatɔ miliɔn alafa geɖe trɔna yia woƒe ƒometɔwo gbɔ be yewoaɖu Asiatɔwo ƒe Ƒe Yeye la. *\nAsiatɔwo ƒe Ƒe Yeye lae nye azã vevitɔ kekeake na Asiatɔwo. Azã la dzea egɔme le Chinatɔwo ƒe ɣletigbalẽ ƒe dzinu yeye gbãtɔ dzi, alo le January 21 kple February 20 dome le ɣletigbalẽ si míezãna la ƒe akɔntabubu nu. Azãɖuɖua xɔa ŋkeke geɖe, alo wonɔa eɖum ʋuu kwasiɖa eve.\nSusu si koŋ le megbe na Ƒe Yeye zã sia ɖuɖue nye nuwo ƒe gɔmedzedze yeye; ƒe xoxoa ɖoɖo ɖa kple dzaadodo na ƒe yeyea. Be amewo nadzra ɖo ɖe azãɖuɖua ŋu la, wodzraa woƒe aƒewo me ɖo nyuie heɖoa atsyɔ̃ na wo, woƒlea awu yeyewo, woɖaa nuɖuɖu siwo ƒe ŋkɔwo ƒe gɔmesese do ƒome kple “nunyoname” alo “nudzedziname,” amewo xea wo ŋuti fewo, eye woɖɔa wo nɔewo dome masɔmasɔwo ɖo. Le Ƒe Yeyea Ðugbe la, wotea ŋu naa nu wo nɔewo hebia dzɔgbenyui na wo nɔewo, eye zi geɖe la, esia nyea kesinɔnu kple nudzedziname biabia; wonaa nu babla dzĩwo, siwo woyɔna be aklama ƒe ga, woɖua nuɖuɖu tɔxɛwo, wodaa “knockout” alo “bandit;” wokpɔa ʋɔ driba wɔwɔe siwo nɔa amadede vovovo me alo dzata wɔwɔewo ƒe ɣeɖuɖu, alo woa kple woƒe ƒometɔwo kpakple xɔlɔ̃wo kpɔa dzidzɔ ɖekae.\nGɔmesese deto aɖewo le kɔnu siawo ŋu. Numekugbalẽ aɖe ɖe nu me be: “Nu si koŋ ŋu ƒomewo, xɔlɔ̃wo, kple ƒometɔwo tsia dzi ɖoe nye be yewoakpɔ egbɔ be woabia dzɔgbenyui na yewo, yewoade bubu mawuwo kple gbɔgbɔwo ŋu, eye yewoabia nunyoname hena ƒe yeyea.” (Mooncakes and Hungry Ghosts: Festivals of China) Esi wònye be azãɖuɖu sia lɔa kɔnu kple subɔsubɔwɔna geɖewo ɖe eme ta la, aleke wòle be Kristotɔwo nabui? Ðe wòle be woabui abe dekɔnu dzro aɖe ko enea? Ðe wòle be Kristotɔwo naɖuia?\n“Ðo Ŋku Eƒe Dzɔtsoƒe Dzi”\nChinatɔwo ƒe lododo nyanyɛ aɖe gblɔ be: “Ne èle tsi nom la, ɖo ŋku eƒe dzɔtsoƒe dzi.” Esia ɖe bubu deto si gbegbe Asiatɔwo dea wo dzilawo kple wo tɔgbui siwo me wodzɔ tso ŋu la fia. Ele dzɔdzɔme nu be viwo nade bubu sia tɔgbi wo dzilawo ŋu, esi wònye be wo dzilawoe na agbe wo ta, eye esia wɔa akpa vevi aɖe le Ƒe Yeyea ɖuɖu me.\nÐikekemanɔmee la, Ƒe Yeye zãa ƒe Ƒetogbea alo Dzodragbea ye nyea azãa ƒe akpa si doa dzidzɔ na Asiatɔwo wu. Le zã ma me la, ƒome geɖewo ƒoa ƒu hena kplɔ̃ɖoɖo tɔxɛ aɖe. Esia nyea ɣeyiɣi aɖe si me ƒometɔwo gava wɔa ɖeka, si ame siwo le xexea ƒe akpa ma la dometɔ aɖeke medina be wòato ye ŋu o. Le kplɔ̃ɖoƒea la, menye ƒometɔ siwo va la koe wodzraa nɔƒe ɖo ɖi na o, ke wodzraa nɔƒe ɖo ɖi na ame siwo ku xoxo hã, siwo woxɔ se be wonɔa yewo dome le gbɔgbɔ me. Numekugbalẽ aɖe gblɔ be: Le kplɔ̃ɖoƒe sia la, “kadodo ŋutɔŋutɔ nɔa tɔgbui kukuwo kple ƒometɔwo dome.” Numekugbalẽ bubu hã gblɔ be: “Esia nana wogadea dzo yeye ƒomedodo si le agbagbeawo kple kukuawo dome la me, kple susu be tɔgbui kukuwo nakpɔ ƒomea ta le ƒe bliboa me.” Aleke wòle be Kristotɔwo nabu dekɔnu siawoe?\nKristotɔwo hã dina vevie be yewoade bubu yewo dzilawo ŋu ahalɔ̃ wo. Wowɔna ɖe aɖaŋu si Mawu ɖo be, “Ðo to fofowò, si dzi wò, eye mègado vlo dawò, ne eku nyagã o!” la dzi. (Lododowo 23:22) Wowɔna ɖe Biblia ƒe sedede si nye, “‘Bu fofowò kple dawò’; si nye sedede gbãtɔ si ŋu ŋugbedodo kpe ɖo: ‘Bene eme nanyo na wò, eye nànɔ agbe didi le anyigba la dzi’” hã dzi. (Efesotɔwo 6:2, 3) Ɛ̃, Kristotɔ vavãwo dina be yewoade bubu yewo dzilawo ŋu ahalɔ̃ wo!\nBiblia ƒo nu nyui tso ƒometɔwo ƒe kplɔ̃ɖoɖo tuameɖowo ŋu. (Hiob 1:4; Luka 15:22-24) Ke hã, Yehowa de se be: ‘Ame aɖeke meganɔ dowòme, si anye adzetɔ, nukala, kple ŋɔliyɔla o.’ (5 Mose 18:10, 11) Nu ka tae wòde se sia ɖo? Elabena Biblia ɖe nɔnɔme si tututu me ame kukuwo le la fia. Egblɔ be: “Agbagbeawo nyae be, yewogbɔna kuku ge, ke kukuawo menya naneke o.” Esi wònye be kukuawo menya naneke o ta la, womate ŋu akpɔ gome le nuwɔna aɖeke me kple agbagbeawo o; nenema kee womate ŋu akpe ɖe mía ŋu alo awɔ nuvevi mí hã o. (Nyagblɔla 9:5, 6, 10) Mawu ƒe Vi, Yesu Kristo, tsɔ ku sɔ kple alɔ̃dɔdɔ ayi eme ʋĩi, eye ame kukuwo ƒe tsitretsitsi si gbɔna me koe kukuawo afɔ tso alɔ̃dɔdɔ sia me le.—Yohanes 5:28, 29; 11:11, 14.\nGakpe ɖe eŋu la, Biblia ɖee fia be gbɔgbɔ vɔ̃ siwo srɔ̃a ame siwo ku ƒe nɔnɔme abe ameawoe wonye ene lae nye nu siwo amewo yɔna be “ŋɔliwo” kple ame kukuwo ƒe “gbɔgbɔwo.” Nu ka tae wowɔa nu alea ɖo? Susuae nye be, wodi be yewoakplɔ amewo atrae ahakpɔ ŋusẽ vɔ̃ɖi ɖe wo dzi! (2 Tesalonikatɔwo 2:9, 10) Le nyateƒe me la, ɖe Mawu ƒe sededewo kpɔa mía ta tso afɔku me. Eya ta esi Kristotɔwo lɔ̃ Yehowa eye wodi be yewoanɔ dedie ta la, wodzea nunya heƒoa asa na dekɔnu ɖe sia ɖe si do ƒome kple tɔgbui kukuwo ƒe “gbɔgbɔwo” subɔsubɔ alo dekɔnu siwo wowɔna be woatsɔ abia woƒe ametakpɔkpɔ.—Yesaya 8:19, 20; 1 Korintotɔwo 10:20-22.\nLe go bubu me la, Kristotɔwo dina be yewoade bubu “Fofo . . . si gbɔ wòtso be ŋkɔ le ƒome sia ƒome, si le dziƒo kple anyigba dzi la si” la ŋu. (Efesotɔwo 3:14, 15) Ame kae nye Fofo ma? Eyae nye mía Wɔla kple Agbenala, Yehowa Mawu. (Dɔwɔwɔwo 17:26) Eya ta ne míele Ƒe Yeye ƒe kɔnuwo ŋu bum la, anyo be míabia mía ɖokui be: Aleke Yehowa bua kɔnu mawoe? Ðe wòkpɔa ŋudzedze ɖe wo ŋua?—1 Yohanes 5:3.\nBubudede Aƒekɔ Ƒe Mawuwo Ŋu\nAsiatɔwo ƒe Ƒe Yeye zãa ɖuɖu lɔa kɔnu geɖe siwo bɔ ɖe nuto mawo me la wɔwɔ ɖe eme; wonye kɔnu siwo dzi wotona dea bubu mawu siwo aƒekɔwo subɔna kple trɔ̃ bubuwo ŋu, abe ʋɔtrumawu, anyigbamawu alo ametakpɔkpɔ ƒe gbɔgbɔ, kesinɔnu alo nunyoname ƒe mawu, kpakple dzodoƒe alo mlekpui ƒe mawu ene. Bu kɔnu aɖe si wowɔna tsɔ dea bubu dzodoƒemawua ŋu la ŋu kpɔ. * Woxɔe se be ŋkeke ʋɛ aɖewo do ŋgɔ na Ƒe Yeyea la, mawu sia zɔa mɔ yia dziƒo ɖanaa akɔnta Yaspis Fiagã, si nye mawu si ƒo Chinatɔwo ƒe mawuwo katã ta la, tso ƒomea ŋu. Ƒomea ɖaa nu tɔxɛ aɖe tsɔ doa mɔ dzodoƒemawu sia, wonanae numevivinuwo kpakple akpɔnɔ vivi bɔbɔewo kple susu be wòatsɔ nyatakaka nyuiwo ayii na yewo. Be woado mɔe wòayi agagbɔ kaba la, ƒomea ɖea eƒe nɔnɔmetataa dana ɖi, eye ɣeaɖewoɣi la, wosisia numevivinuwo ɖe nuto nɛ, eye wotɔa dzoe le gota. Le Ƒe Yeyea ƒe Ƒetogbea la, wotsɔa eƒe nɔnɔmetata yeye dana ɖe mlekpuia tame tsɔ nɔa ekpem va aƒea me hena ƒe si me woadze.\nTogbɔ be adze abe ɖe naneke megblẽ le dekɔnuawo dometɔ aɖewo ŋu o ene hã la, Kristotɔwo dina be yewoawɔ ɖe nya si Mawu ƒe Nya la gblɔ ku ɖe mawusubɔsubɔ ŋu la dzi. Le go sia me la, Yesu Kristo gblɔ be: “Yehowa wò Mawu ye wòle be nàde ta agu na, eye eya ɖeka koe wòle be nàwɔ subɔsubɔdɔ kɔkɔe na.” (Mateo 4:10) Eme kɔ ƒãa be Mawu di be míade ta agu na ye ɖeka ko. Nu ka tae? Bu nya sia ŋu kpɔ: Yehowae nye mía Fofo si le dziƒo. Alekee vifofo aɖe ase le eɖokui me ne viawo gbe nu le egbɔ hetrɔ ɖe vifofo bubu ŋu? Ðe esia magbã dzi nɛ vevie ŋutɔ oa?\nYesu bu Fofoa si le dziƒo la be eyae nye “Mawu vavã ɖeka la,” eye Yehowa ŋutɔ gblɔ na esubɔlawo eme kɔ ƒãa be “Mawu bubu aɖeke” naganɔ wo si kpe ɖe ye ŋu o. (Yohanes 17:3; 2 Mose 20:3) Eya ta Kristotɔ vavãwo di be yewoadze Yehowa ŋu, ke menye be yewoado kpo nuteƒewɔwɔ nɛ alo ado dziku nɛ to mawu bubuwo subɔsubɔ me o.—1 Korintotɔwo 8:4-6.\nAʋatsodzixɔse Kple Gbɔgbɔyɔyɔ\nAsiatɔwo ƒe Ƒe Yeye la do ƒome kplikplikpli kple ɣletivimefakaka hã. Chinatɔwo tsɔa lã 12—siwo ƒe ɖewoe nye ʋɔ driba, kpɔ̃, fie (kese), fɔmizi, kple bubuawo—siwo dzi wonɔa te ɖo kaa ɣletivimefa la dometɔ ɖeka ƒe ŋkɔ naa ƒe yeye ɖe sia ɖe. Wobua lã sia be eya gbɔe agbenɔnɔ kple nɔnɔme siwo ava nɔ ame siwo woadzi le ƒe ma me si la atso, alo eyae ana be nu nadze edzi na yewo ne yewokpɔ gome le dɔwɔna ƒomevi aɖewo me le ƒea me. Wotrɔ asi le dekɔnu siwo wowɔna le Asiatɔwo ƒe Ƒe Yeye zã ɖuɣi, siwo dome bubudede kesinɔnumawu alo nunyonamemawua ŋu le, la ŋu be woahe “dzɔgbenyui” avae na amewo. Aleke wòle be Kristotɔwo nabu dekɔnu siawoe?\nMawu ƒe Nya, Biblia la, ɖee fia be Yehowa gblɔ na ame siwo trɔ ɖe ‘dziŋgɔli me nyalawo, ame siwo ɖea ŋku ɖe dzinuviwo, eye wodzea si nu si gbɔna dzɔdzɔ ge ɖe [wo dzi] le dzinu [yeye] me’ ŋu la be yemekpɔ ŋudzedze ɖe woƒe nuwɔna sia ŋu o. Eƒo nu tsi tsitre ɖe mawu siwo nye “aklama” kple “dzɔgbe” subɔsubɔ ŋu. (Yesaya 47:13; 65:11, 12) Le esi Mawu subɔla vavãwo nanɔ ŋu ɖom ɖe mawu manyatalenu, alo ŋusẽ makpɔmakpɔ, aɖe si woxɔe se be edo ƒome kple gbɔgbɔwo alo ɣletiviwo ŋu teƒe la, Biblia gblɔ na wo be: “Ðo ŋu ɖe Yehowa ŋu tso dzi blibo me, ke mègaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.” (Lododowo 3:5, 6) Le nyateƒe me la, aʋatsodzixɔsewo wɔa amewo kluviwoe, gake Biblia me nyateƒeawo ya naa ablɔɖe ame.—Yohanes 8:32.\nÐee Fia Be Yelɔ̃ Mawu\nAfi si Asiatɔwo ƒe Ƒe Yeye zã ɖuɖu kple kɔnu siwo do ƒome kplii la dzɔ tso nyanya nye nya ɖeka; eye be ame natso nya me be yemakpɔ gome le eme o hã nye nya bubu kura. Ne enye kɔnu le nuto si me nèle me be amewo ɖua Asiatɔwo ƒe Ƒe Yeye zãa ƒe sia ƒe alo be wò ƒometɔwo kpɔa gome le Ƒe Yeyea ƒe kɔnuwo me abe dekɔnu ene la, ekema nyametsotso gã aɖe dze ŋgɔ wò.\nLe nyateƒe me la, ebia dzinɔameƒo kple tameɖoɖo kplikpaa hafi ame nate ŋu anɔ te sesĩe ɖe nyaƒoɖeamenuwo nu. Nyɔnu Kristotɔ aɖe si le Asia la gblɔ be, “Menɔ vɔvɔ̃m ŋutɔ elabena ame siwo dome mele la katã kpɔa gome le Ƒe Yeyea ɖuɖu me, gake nye koe mekpɔa gome le eme o.” Nu kae kpe ɖe eŋu? Egblɔ be, “Ŋusẽdodo lɔlɔ̃ si le asinye na Mawu ye kpe ɖe ŋunye.”—Mateo 10:32-38.\nÐe lɔlɔ̃ sẽŋu sia tɔgbi le asiwò na Yehowa? Susu geɖe li siwo tae wòle be nàlɔ̃e ɖo. Menye trɔ̃ manyatalenu aɖee na agbe wò o, ke boŋ Yehowa Mawu, ame si ŋu Biblia gblɔ le be, “Gbɔwò agbedzɔƒe le, eye wò kekeli me míele kekeli kpɔm le,” la gbɔe wò agbe dzɔ tso. (Psalmo 36:10) Yehowa ye na nuwo katã wò eye eya kee na nèkpɔa dzidzɔ le agbe me, ke menye nunyonamemawu alo dzodoƒemawu aɖekee o. (Dɔwɔwɔwo 14:17; 17:28) Ðe wò hã àlɔ̃ Yehowa atsɔ aɖee afia be èkpɔ ŋudzedze ɖe nu siwo wòwɔ na wò la ŋua? Kakaɖedzi nenɔ asiwò be ne èwɔe alea la, Yehowa ayra wò geɖe ŋutɔ.—Marko 10:29, 30.\n^ mm. 2 Woyɔnɛ le Eŋlisigbe me be Lunar New Year alo Chinese New Year (Chinatɔwo ƒe Ƒe Yeye) alo Spring Festival (Adamezã); eye woyɔnɛ le Chinagbe me be Chun Jie, le Vietnamgbe me be Tet, le Koreagbe me be Solnal, alo Losar le Tibetgbe me.\n^ mm. 14 Wowɔa dekɔnu siwo ŋu míeƒo nu tso le nyati sia me la le mɔ vovovowo nu le Asianyigba katã dzi, gake taɖodzinu ɖeka koe le megbe na wo katã. Kpɔ December 22, 1986 ƒe yevugbe me Nyɔ!, axa 20-21 kple January 8, 1970 ƒe yevugbe me Nyɔ!, axa 9-11 hena nyatakaka bubuwo.\nKakaɖedzinana Xɔlɔ̃wo Kple Ƒometɔwo\nEnye nyateƒe be, ne ƒometɔ aɖe dzudzɔ gomekpɔkpɔ le Ƒe Yeye zã sia ɖuɖu me la, ate ŋu aɖe fu na xɔlɔ̃wo kple ƒometɔwo vevie. Ate ŋu ate ɖe wo dzi, ave wo, alo ana woase le wo ɖokui me be edo ŋukpe yewo. Ke hã, nu geɖe li ame ate ŋu awɔ atsɔ akpɔ egbɔ be ƒomedodo nyui nakpɔtɔ anɔ woa kple eƒe ƒometɔwo dome. Bu nya siwo Kristotɔ aɖewo, siwo le Asia ƒe nuto vovovowo me la, gblɔ ŋu kpɔ:\nJiang: “Ɣeyiɣi didi aɖe do ŋgɔ na Ƒe Yeyea la, meyi ɖasrã nye ƒometɔwo kpɔ heɖe nu si ta nyemaganɔ gome kpɔm le kɔnu nyanyɛ aɖewo siwo wowɔna le mía gbɔ me o la me na wo ŋuɖɔɖotɔe. Meɖɔ ŋu ɖo be nyemaɖi gbɔ woƒe dzixɔsewo o, eye mezã Biblia tsɔ ɖo woƒe biabiawo ŋu na wo bubutɔe. Esia wɔe be míeɖo dze nyuiwo ku ɖe Biblia me nyawo ŋu.”\nLi: “Do ŋgɔ na Ƒe Yeye zãa la, metsɔ ŋuɖɔɖo gblɔ na srɔ̃nyeŋutsua bubutɔe be, ele be maɖo to nye dzitsinya be mate ŋu akpɔ dzidzɔ vavãtɔ. Meka ɖe edzi nɛ hã be, ne míeyi ɖasrã eƒe ƒometɔwo kpɔ le azãɖuɣia la, nyemawɔ naneke atsɔ ado ŋukpee o. Nukutɔe la, le ŋkeke si dzi eƒe ƒometɔwo asubɔ wo tɔgbui kukuwo la, ekplɔm yi teƒe bubu aɖe meɖade Kristotɔwo ƒe kpekpe.”\nXie: “Mena nye ƒometɔwo nya be melɔ̃ wo, eye megblɔ na wo be nye dzixɔsewo awɔe be mava zu ame ɖɔʋu wu. Mekua kutri vevie be maɖe Kristotɔwo ƒe nɔnɔme nyui siwo nye tufafa, ŋuɖɔɖo, kple lɔlɔ̃ afia. Ʋɛʋɛʋɛ la, wova dea bubu nye subɔsubɔ ŋu. Srɔ̃nyeŋutsua hã va srɔ̃ Biblia emegbe, eye eya hã va zu Kristotɔ vavã.”\nMin: “Meƒo nu kple dzinyelawo le tufafa me bubutɔe. Le esi mabia ƒe yeye ƒe ‘dzɔgbenyui’ na wo teƒe la, megblɔ na wo be medoa gbe ɖa na Yehowa, mía Wɔla la, ɣesiaɣi be wòayra wo eye wòafia mɔ wo ne woakpɔ dzidzɔ kple ŋutifafa.”\nFuong: “Megblɔ na dzinyelawo be mehiã be malala ʋuu Ƒe Yeyea naɖo hafi mava srã nye ƒometɔwo kpɔ o. Meyina ɖasrãa wo kpɔ edziedzi. Esia do dzidzɔ na dzinyelawo ŋutɔ, eye wodzudzɔ nyahehe ɖe ŋunye. Nɔvinyeŋutsu suetɔ hã va kpɔ ŋudzedze ɖe Biblia me nyateƒea sɔsrɔ̃ ŋu.”\n[Nɔnɔmetata Tsoƒe si le axa 20]\nÐe Wòle Be Kristotɔwo Nakpɔ Gome Le Ƒe Yeye Zãwo Mea?\nÐe nèka ɖe mɔnu siawo siwo dzi amewo tona gblɔa etsɔme ɖi la dzia?\nƉoe Ɖe Amewo Ɖoe Ɖe Amewo siatɔwo Ƒe Ƒe Yeye La—Ðe Wòle Be Kristotɔwo Naɖuia?\nw09 12/1 axa 20-23


Yesu Ƒe Ƒomea Si Yi Egipte | Yesu Ƒe Agbemeŋutinya\nYESU ƑE ƑOMEA SI YI EGIPTE\nYOSEF KPLE EƑE ƑOMEA ƲU YI NAZARET\nYosef nyɔ Maria be yeagblɔ nya aɖe si bia nuwɔwɔ kpata la nɛ. Ðeko Yehowa ƒe dɔla ɖe eɖokui fiae le drɔ̃e me teti koe nye ema hegblɔ nɛ be: “Tso nàkplɔ ɖevi la kple dadaa ne miasi ayi Egipte, eye nànɔ afi ma va se ɖe esime magblɔ na wò be nàtrɔ agbɔ, elabena Herodes le ɖevi la di ge be yeawu.”—Mateo 2:13.\nEnumake Yosef, Maria kple wo vi la si dzo le zã me. Ɣeyiɣi si wosi la sɔ ŋutɔ, elabena Herodes se be ɣletivimefakalaawo flu ye. Do ŋgɔ la, egblɔ na wo be woatrɔ ava ka nya ta na ye. Gake le ema teƒe la, wodzo le dua me. Herodes do dziku vevie. Esi wòle didim kokoko be yeawu Yesu ta la, eɖe gbe be woawu ŋutsuvi siwo katã le Betlehem kple eƒe nutowo me siwo xɔ ƒe eve kple esiwo mexɔ nenema haɖe o. Nya si ɣletivimefakala siwo tso Ɣedzeƒe la gblɔ nɛ do ŋgɔ dzie wònɔ te ɖo bu ƒe si Yesu anya xɔ ɣemaɣi.\nNu dziŋɔ ŋutɔe wònye be wowu ŋutsuvi dzaa mawo katã! Míenya ŋutsuvi nenie wowu o, gake vidada siwo ƒe viwo wowu la ƒe avifafa kple ɣlidodo sesĩ la na Biblia me nyagblɔɖi aɖe si Mawu to eƒe nyagblɔɖila Yeremiya dzi gblɔ ɖi la va eme.—Yeremiya 31:15.\nLe ɣeyiɣi ma me la, Yosef kple eƒe ƒomea si va le Egipte, eye wonɔ afi ma. Ke gbe ɖeka le zã me la, Yehowa ƒe dɔla gaɖe eɖokui fia Yosef le drɔ̃eƒe. Mawudɔlaa gblɔ nɛ be: “Tso nàkplɔ ɖevia kple dadaa miayi Israel-nyigba dzi, elabena ame siwo di be yewoaɖe ɖevi la ƒe agbe ɖa la ku.” (Mateo 2:20) Eya ta Yosef ƒo nya ta azɔ be ye kple yeƒe ƒomea yewoate ŋu atrɔ ayi yewo de. Esia na Biblia me nyagblɔɖi bubu va eme. Eyae nye be woyɔ Mawu ƒe Vi la tso Egipte vɛ.—Hosea 11:1.\nEdze abe ɖe Yosef di be yeana yeƒe ƒomea nava nɔ Yudea, ɖewohĩ le afi si gogo Betlehem, si nye du si me wonɔ hafi si yi Egipte la ene. Gake ese be Herodes viŋutsu vɔ̃ɖi Arkelao ye nye Yudea-fia ɣemaɣi. Mawu xlɔ̃ nu Yosef tso afɔku si le afi ma yiyi ŋu le drɔ̃e bubu me. Eya ta Yosef kple eƒe ƒomea zɔ mɔ yi dziehe ɖaa heva nɔ Nazaret, si le Galilea nutoa me, si le adzɔge tso afi si Yuda subɔsubɔ xɔ aƒe ɖo wu la gbɔ. Nuto sia mee Yesu nɔ tsi, eye esia na nyagblɔɖi bubu aɖe va eme be: “Woayɔe be Nazaretetɔ.”—Mateo 2:23.\nEsi ɣletivimefakalawo megatrɔ gbɔ o la, nu kae Fia Herodes wɔ, eye aleke wokpɔ Yesu si nye ɖevi la tae?\nEsi Yosef kple eƒe ƒomea trɔ tso Egipte la, nu ka tae womegava nɔ Betlehem o?\nBiblia me nyagblɔɖi kawoe va eme le ɣeyiɣi sia me?


Kpɔ Mawu—Mɔ Ka Nue Woate Ŋu Akpɔ Mawu Makpɔmakpɔ La Le?\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Venda Vietnamese Xhosa Yoruba Zulu\n“MAWU nye Gbɔgbɔ,” míate ŋu akpɔe kple ŋku o. (Yohanes 4:24) Ke hã Biblia gblɔ be le mɔ aɖe nu la, ame aɖewo kpɔ Mawu. (Hebritɔwo 11:27) Le mɔ ka nu? Ðe nàte ŋu akpɔ “Mawu makpɔmakpɔ la” vavã?—Kolosetɔwo 1:15.\nMíate ŋu atsɔ míaƒe nɔnɔmea asɔ kple ame aɖe si wodzi ŋkuagbãtɔe. Esi mekpɔa nu o ta la, ɖe wòfia be menya naneke tso nu siwo ƒo xlãe ŋu oa? Ao, menye nenemae o. Ŋkuagbãtɔ wɔa eƒe sidzenu bubuwo ŋu dɔ tsɔ dea dzesi amewo, nu siwo ƒo xlãe, kple nu siwo le edzi yim. Ŋutsu aɖe si nye ŋkuagbãtɔ la gblɔ be: “Menye ŋku kpɔnue nye nukpɔkpɔ o. Susue kpɔa nu ame.”\nLe mɔ ma ke nu la, togbɔ be màte ŋu akpɔ Mawu kple ŋku o hã la, àte ŋu akpɔe kple ‘wò dzi me ŋkuwo.’ (Efesotɔwo 1:18) Bu mɔ etɔ̃ siwo dzi nàte ŋu ato awɔ esiae ŋu kpɔ.\nWODZENA “GAGLÃA WOKPƆNA TSO XEXEA WƆWƆ DZI”\nZi geɖe la, ŋkuagbãtɔ ƒe to ɖana ŋutɔ, eye edzea si nu kaba ne eka asi nane ŋu, eye wòwɔa eƒe sidzenu siawo ŋu dɔ tsɔ dzea si nu le esi mekpɔa nu o ta. Nenema kee wò hã àte ŋu awɔ wò sidzenuwo ŋu dɔ atsɔ anya dzɔdzɔmenu siwo ƒo xlã wò la nyuie be nàdze si Mawu makpɔmakpɔ si wɔ wò la. “Eƒe nɔnɔme makpɔmakpɔawo dzena gaglãa wokpɔna tso xexea wɔwɔ dzi heyina, elabena wodzena wokpɔna le nu siwo wòwɔ la me.”—Romatɔwo 1:20.\nLe kpɔɖeŋu me, bu míaƒe aƒe si nye anyigba ŋu kpɔ. Wotrɔ asi le míaƒe anyigbaa ŋu etɔxɛe be míase vivi na agbe le edzi, ke menye be wòalé míaƒe agbe ɖe te ko o. Ne ya fafɛ ƒo ɖe mí miɔɔ, ne míele ŋdɔ ƒum, ne míeɖu atikutsetse vivi aɖe, alo le xeviwo ƒe hadzidzi viviwo sem la, dzi dzɔa mí. Ðe nunana siawo mena nèkpɔe be mía Wɔla la bua mía ŋu, elɔ̃ mí, eye wònye dɔmenyola oa?\nNu kae nàte ŋu asrɔ̃ tso Mawu ŋu ne èlé ŋku ɖe dziƒonuwo abe ɣe, ɣleti kple ɣletiviwo ene ŋu? Ðekae nye be woɖea Mawu ƒe ŋusẽ fiana. Nu siwo ŋu yamenutowo me ŋuti nunyalawo ke ɖo nyitsɔ laa ɖee fia be dometsotso si le ɣletivihatsotsowo dome la le kekem ɖe edzi kabakaba! Ne èfɔ mo dzi le dziƒo kpɔm le zã me la, bu nya sia ŋu kpɔ: Ame ka gbɔe ŋusẽ si na dometsotsoa le kekem ɖe edzi la tso? Biblia na míenya be “ŋusẽ geɖe” le Wɔla la si. (Yesaya 40:26) Mawu ƒe nuwɔwɔwo na míekpɔe be eyae nye “Ŋusẽkatãtɔ la”—Ame si si ‘ŋusẽ triakɔ’ le.—Hiob 37:23.\n“AME SI ÐE ALE SI WÒLE LA ME”\nNyɔnu aɖe si ƒe vi eve nye ŋkunɔwo la gblɔ be: “Nusese nye mɔ vevi siwo dzi wotona srɔ̃a nu la dometɔ ɖeka. Ƒo nu tso nu sia nu si nèkpɔ alo nèse la ŋu na wo, [eye] nɔ klalo be yeaɖo nya geɖe ŋu. Wòe zu ŋku na wo.” Nenema kee togbɔ be “ame aɖeke mekpɔ Mawu ɣeaɖekeɣi kpɔ o” hã la, Mawu ƒe Vi, Yesu, “si le Fofoa ƒe akɔnu lae nye ame si ɖe ale si wòle la me.” (Yohanes 1:18) Esi wònye be Yesu nye Mawu ƒe nuwɔwɔ gbãtɔ kple eƒe Tenuvi ta la, eva zu abe “ŋku” ene na mí be míatsɔ akpɔ Dziƒoʋĩtɔ la. Yesu koe nye ame si dze nyuie be wòagblɔ ame si Mawu makpɔmakpɔ la nye na mí.\nNya siwo Yesu, si nɔ Fofoa gbɔ ƒe gbogbo manyaxlẽwo gblɔ tso Mawu ŋu la dometɔ ʋɛ aɖewoe nye esiawo:\nMawu le dɔ dzi madzudzɔmadzudzɔe. “Fofonye le dɔ wɔm va se ɖe fifia.”—Yohanes 5:17.\nMawu nya míaƒe nuhiahiãwo. “Mia Fofo la, nya nu siwo le mia hiãm hafi mieva bianɛ gɔ̃ hã.”—Mateo 6:8.\nMawu naa nu mí katã dɔmenyotɔe. “Mia Fofo si le dziƒowo la [nana] eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.”—Mateo 5:45.\nMawu dea asixɔxɔ mía dometɔ ɖe sia ɖe ŋu. “Ðe womedzraa atsutsrɔe eve xɔa gaku ɖeka, si ƒe home le sue oa? Ke hã, wo dometɔ ɖeka pɛ hã mage adze anyigba le mia Fofo ƒe manyamanya me o. Ke woxlẽ miaƒe taɖawo katã kura gɔ̃ hã. Eya ta migavɔ̃ o: Miexɔ asi sãsãsã wu atsutsrɔe geɖewo.”—Mateo 10:29-31.\nAME AÐE SI ÐE MAWU MAKPƆMAKPƆ LA ƑE NƆNƆME FIA\nAle si ŋkunɔwo dea dzesi nuwoe la toa vovo na ame siwo kpɔa nu la tɔ. Ŋkunɔ dea dzesi vɔvɔli be enye fafɛƒe, afi si ŋdɔ ƒe dzoxɔxɔ mele o, gake ame si le nu kpɔm ya kpɔnɛ be enye tsyɔtsyɔƒe afi si ɣe meklẽ ɖo o. Abe ale si ko ŋkunɔ mate ŋu akpɔ vɔvɔli alo kekeli o ene la, nenema kee míawo hã míate ŋu anya ale si Yehowa le la le mía ɖokui si o. Eya ta Yehowa dɔ ame aɖe ɖa wòva ɖe eyama ƒe nɔnɔmewo kple eƒe amenyenye fia mí pɛpɛpɛ.\nAme mae nye Yesu. (Filipitɔwo 2:7) Menye ɖeko Yesu ƒo nu tso Fofoa ŋu ko o, ke efia ale si Mawu le hã mí. Yesu ƒe nusrɔ̃la Filipo gblɔ nɛ be: “Aƒetɔ, fia Fofo la mí.” Yesu ɖo eŋu nɛ be: “Ame si kpɔm la, ekpɔ Fofo la hã.” (Yohanes 14:8, 9) Aleke nàte ŋu “akpɔ” Fofo la le Yesu ƒe nuwɔnawo mee?\nYesu doa vivi ɖe ame ŋu, ebɔbɔ eɖokui, eye amewo tea ŋu tena ɖe eŋu bɔbɔe. (Mateo 11:28-30) Eƒe nɔnɔme nyuiawo na be amewo dina be yewoanɔ egbɔ. Yesu se veve ɖe amewo nu, eye wòkpɔ dzidzɔ hã kpli wo. (Luka 10:17, 21; Yohanes 11:32-35) Ne èle Biblia me ŋutinya siwo ku ɖe Yesu ŋu xlẽm alo le wo sem la, na wò susu nakplɔ ŋutinyaa ɖo abe ɖe nèle eteƒe le nudzɔdzɔawo kpɔm ene. Ne ède ŋugble tso ale si Yesu wɔ nu ɖe amewo ŋui ŋu la, esia akpe ɖe ŋuwò nàkpɔ Mawu ƒe nɔnɔme nyoameŋuawo adze sii nyuie wu, si awɔe be Mawu ƒe nu nanyo ŋuwò.\nFƆ NYAWO KATÃ KPE\nAgbalẽŋlɔla aɖe gblɔ tso ale si ŋkunɔwo wɔna dzea si nu ŋu ale: “Ewɔa ƒe sidzenu vovovoawo (abe nulélekpɔ, nuʋeʋẽse, nusese, kple bubuawo ene) ŋu dɔ tsɔ nyaa nu viviviwo tso nu siwo ƒo xlãe ŋu, eyome eƒoa nu siwo katã wòde dzesii la nu ƒu le mɔ aɖe nu tsɔ nyana ale si nu bliboa le.” Nenema kee wò hã, ne èlé ŋku ɖe Mawu ƒe nuwɔwɔwo ŋu, ne èxlẽ nu tso nya si Yesu gblɔ tso Fofoa ŋu, eye nèbua ale si Yesu ɖe Mawu ƒe nɔnɔmewo fiae ŋu la, awɔe be nàte ŋu akpɔ Yehowa nyuie le susu me. Anye ame ŋutɔŋutɔ na wò.\nHiob si nɔ agbe le blema la wɔ esia. Gbã la, egblɔ nya ‘siwo gɔme mese o.’ (Hiob 42:3) Gake esi Hiob lé ŋku ɖe Mawu ƒe nuwɔwɔ wɔnukuwo ŋu la, eʋãe wògblɔ be: “Wogblɔ nya le ŋuwò mese; ke azɔ la nye ŋkuwo kpɔ wò.”—Hiob 42:5.\n‘Ne èdi Yehowa la, ana be, nàkpɔe’\nWò hã àte ŋu awɔ nenema ke. “Ne [èdi Yehowa] la, ana be, nàkpɔe.” (1 Kronika 28:9) Adzɔ dzi na Yehowa Ðasefowo be yewoakpe ɖe ŋuwò nàdi Mawu si womekpɔna o la ahake ɖe eŋu.


Kristotɔwo Ƒe Azãe Kristmas Nyea? Ðe Biblia da asi ɖe Kristmasɖuɖu dzia?\nGBE BUBU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nAme miliɔn geɖe siwo le xexea me la xɔe se be Kristmas kɔnuwo nye Yesu Kristo ƒe dzigbezãɖuɖu. Ke hã, èbia ɖokuiwò kpɔ be ɖe Kristotɔ siwo nɔ anyi le ƒe alafa gbãtɔ me, ame siwo nɔ Yesu ŋu kplikplikpli la hã ɖu Kristmas kpɔa? Eye ènya nu si Biblia gblɔ tso dzigbezãwo ɖuɖu ŋua? Ne míekpɔ ŋuɖoɖo na nyabiase siawo la, ate ŋu akpe ɖe mía ŋu míanya ne Kristmas nye Kristotɔwo ƒe azã.\nGbã la, Biblia megblɔ nya aɖeke tso Yesu alo mawusubɔla wɔnuteƒe bubu aɖeke ƒe dzigbezãɖuɖu ŋu o. Ame eve aɖewo koe Biblia gblɔ be woɖu woƒe dzigbezã. Eye ame eve siawo menye Yehowa Mawu si ƒe nyawo le Biblia me la subɔlawo o, eye Biblia megblɔ nya nyui aɖeke hã tso woƒe dzigbezãwo ɖuɖu ŋu o. (1 Mose 40:20; Marko 6:21) Le numekugbalẽ aɖe (Encyclopædia Britannica) ƒe nya nu la, Kristotɔ gbãtɔwo tsi tsitre ɖe “dzigbezãɖuɖu si nye trɔ̃subɔlawo ƒe kɔnu” la ŋu.\nŊkeke ka dzie wodzi Yesu?\nBiblia megblɔ ŋkeke si tututu dzi wodzi Yesu o. Numekugbalẽ aɖe (McClintock kple Strong ƒe Cyclopedia) gblɔ be: “Nubabla Yeyea loo alo agbalẽ bubu aɖeke mate ŋu ayɔ ŋkeke aɖe koŋ be eya dzie wodzi Kristo o.” Le nyateƒe me la, ne ɖe Yesu di be ye yomedzelawo naɖu yeƒe dzigbezã la, anye ne ena wonya eƒe dzigbeŋkeke.\nSusu eveliae nye be nuŋlɔɖi aɖeke mele Biblia me si gblɔ be Yesu loo alo eƒe nusrɔ̃la aɖe ɖu Kristmas o. Le New Catholic Encyclopedia ƒe nya nu la, woƒo nu tso Kristmasɖuɖu ŋu zi gbãtɔ le Romatɔwo ƒe agbalẽŋlɔla Philocalus “ƒe Chronograph si nɔ anyi le ƒe 336 Kristotɔwo Ŋɔli la me.” Edze ƒã be wowu Biblia la ŋɔŋlɔ nu xoxoxo, eye ƒe alafa geɖe le Yesu ƒe anyigbadzinɔnɔ megbe hafi wowɔ ŋuŋlɔɖi sia. Esia tae McClintock kple Strong gblɔ be “Kristmasɖuɖu metso Mawu gbɔ loo alo le Nubabla Yeyea me o.” *\nAzã ka dzie Yesu gblɔ na eƒe nusrɔ̃lawo be woanɔ ŋku ɖomee?\nEsi Yesu nye Nufiala Gã la ta la, ena mɔfiame siwo me kɔ ku ɖe nu siwo wòdi be ye yomedzelawo nawɔ ŋu, eye woŋlɔ mɔfiame siawo ɖe Biblia me. Gake Kristmasɖuɖu mekpe ɖe mɔfiame siawo ŋu o. Abe ale si ko nufiala aɖeke madi be yeƒe nusrɔ̃viwo nawɔ nu wòato vovo na mɔfiame si yena wo o la, nenema tututue Yesu medi be ye yomedzelawo ‘nagbɔ nu siwo woŋlɔ ɖi’ le Ŋɔŋlɔ Kɔkɔeawo me la ŋu o.—1 Korintotɔwo 4:6.\nTo vovo na ema la, wɔna vevi aɖe nɔ anyi si Kristotɔ gbãtɔawo nya nyuie, eyae nye Ŋkuɖodzia si nye ŋkuɖoɖo Yesu ƒe kua dzi. Yesu ŋutɔ gblɔ ɣeyiɣi si eƒe nusrɔ̃lawo aɖo ŋku wɔna vevi sia dzi la na wo eye wòfia wo ale si woawɔe. Woŋlɔ mɔfiame siawo kple ŋkeke si tututu woaɖo ŋku eƒe kua dzi la ɖe Biblia me.—Luka 22:19; 1 Korintotɔwo 11:25.\nAbe ale si míekpɔe ene la, Kristmas nye dzigbezãɖuɖu, eye Kristotɔ gbãtɔwo meɖu trɔ̃subɔlawo ƒe azã sia o. Gawu la, Biblia megblɔ be Yesu loo alo ame bubu aɖe ɖu Kristmas o. Nyateƒenya siawo wɔe be Kristotɔ geɖe siwo le xexea me godoo ƒo nya ta be Kristmas menye Kristotɔwo ƒe azã o.\n^ mm. 6 Àte ŋu axlẽ nu geɖe tso afi si Kristmas kɔnu geɖe dzɔ tso ŋu le nyati si nye “Exlẽlawo Bia Be . . . Nu Kae Wòle Be Míanya Ku Ðe Kristmasɖuɖu Ŋu?” le December 1, 2014 ƒe Gbetakpɔxɔ me. Àkpɔe le Internet hã dzi le www.jw.org/ee.\nKpɔ nu siwo tae amewo ɖua Kristmas le December 25 lia dzi ɖa.


“Midi Yehowa, . . . midi dzɔdzɔenyenye, eye midi ɖokuibɔbɔ yome mɔ, ame aɖe menya nu o woatsɔ mi aɣla le Yehowa ƒe dzikudogbe la hĩ!”—ZEFANYA 2:3.\n1. Nɔnɔme ka mee Yuda nɔ le gbɔgbɔ me esime Zefanya dze eƒe nyagblɔɖidɔa gɔme?\nZEFANYA dze eƒe nyagblɔɖidɔ gɔme le ɣeyiɣi sesẽ aɖe me le Yuda ƒe ŋutinya me. Dukɔa yi to le gbɔgbɔ me ale gbegbe. Dua me tɔwo nɔ trɔ̃nuawo kple ɣletivimefakalawo sinu kpɔm be woafia mɔ yewo, le esi teƒe be woaɖo ŋu ɖe Yehowa ŋu. Baal-subɔsubɔ kple eƒe vidzidzikɔnuwo bɔ ɖe dukɔa me ale gbegbe. Dukplɔlaawo—fiahawo, bubumewo, kple ʋɔnudrɔ̃lawo—nɔ amesiwo ta wòle be woakpɔ la tem ɖe anyi. (Zefanya 1:9; 3:3) Eyata mewɔ nuku o be Yehowa ɖoe be ‘yeado yeƒe asi ɖa’ atsrɔ̃ Yuda kple Yerusalem!—Zefanya 1:4.\n2. Mɔkpɔkpɔ kae nɔ Mawu subɔla nuteƒewɔla siwo nɔ Yuda si?\n2 Gake togbɔ be nɔnɔmea vloe alea hã, mɔkpɔkpɔ sue aɖe nɔ anyi. Amon vi Yosiya ye nɔ fiazikpuia dzi azɔ. Ŋutsuvi dzaa ko Yosiya nye gake lɔlɔ̃ vavã nɔ esi na Yehowa. Ne fia yeye sia gate ŋu ɖo tadedeagu dzadzɛ anyi le Yuda la, aleke gbegbe wòadzɔ dzi na ame ʋɛ siwo nɔ Mawu vavã la subɔm nuteƒewɔwɔtɔe enye si! Ðewohĩ aʋã ame bubuwo be woava wɔ ɖeka kpli wo eye woakpɔ woawo hã ta le Yehowa ƒe dzikudogbea.\nNusiwo Ametakpɔkpɔ Bia\n3, 4. Nudidi etɔ̃ kawo gbɔe wòle be ame naɖo hafi woakpɔ eta le “Yehowa ƒe dzikudogbe” la?\n3 Ðe woakpɔ nublanui na ame aɖewo ŋutɔŋutɔ le Yehowa ƒe dzikudogbea dzia? Ẽ, ne woɖo nudidi etɔ̃ siwo woɖo le Zefanya 2:2, 3 gbɔ ko. Ne míele kpukpui siawo xlẽm la, mina míade dzesi nudidi siawo etɔxɛe. Zefanya ŋlɔ bena: “Hafi ne tameɖoɖo la ƒe vidziɣi naɖo, eye ɣeyiɣi la nu nayi, abe alesi gbe ƒuƒu ʋua yae ene, hafi ne Yehowa ƒe dɔmedzoe heliheli nava mia dzi, eye hafi ne Yehowa ƒe dzikudogbe nava mia dzi! Midi Yehowa, mi amesiwo katã bɔbɔ mia ɖokui ɖe anyi le anyigba dzi, midi dzɔdzɔenyenye, eye midi ɖokuibɔbɔ yome mɔ, ame aɖe menya nu o woatsɔ mi aɣla le Yehowa ƒe dzikudogbe la hĩ!”\n4 Eyata hafi woakpɔ ame aɖe ta la, ele be (1) wòadi Yehowa, (2) wòadi dzɔdzɔenyenye, eye (3) wòadi ɖokuibɔbɔ yome mɔ. Ele be míatsɔ ɖe le nudidi siawo me vevie egbea. Nukatae? Elabena alesi Yuda kple Yerusalem dze ŋgɔ akɔntabiagbe le ƒe alafa adrelia D.M.Ŋ. me la, nenema ke dukɔ siwo le Kristodukɔa me—le nyateƒe me la, ame vɔ̃ɖiwo katã—yina ŋgo kpe ge kple Yehowa Mawu le “xaxa gã” si gbɔna me. (Mateo 24:21) Ele be amesiame si di be woaɣla ye ɣemaɣi la natso aɖe afɔ si sɔ fifi laa. Aleke wòawɔe? Eyae nye be wòadi Yehowa, wòadi dzɔdzɔenyenye, eye wòadi ɖokuibɔbɔ yome mɔ hafi wòatsi megbe akpa!\n5. Nukae ‘Yehowa didi’ bia egbea?\n5 Ðewohĩ àgblɔ be: ‘Mawu subɔla ɖeadzɔgbe xɔnyɔnyrɔ si nye Yehowa Ðasefoe menye. Ðe nyemeɖo nudidi mawo gbɔ xoxo oa?’ Le nyateƒe me la, nu geɖe gahiã kpe ɖe mía ɖokui tsɔtsɔ ɖe adzɔgbe na Yehowae ŋu. Dukɔ ɖeadzɔgbee Israel nye, gake le Zefanya ŋɔli la, Yudatɔwo menɔ agbe nɔm ɖe adzɔgbeɖeɖea nu o. Ewɔe be Mawu va gbe dukɔa mlɔeba. ‘Yehowa didi’ egbea bia be míanɔ eƒe anyigbadzihabɔbɔa me ana mía kplii dome navivi eye míana ƒomedodo sia nanɔ anyi ɖaa. Efia be míanya alesi Mawu bua nuwo ŋui eye míatsɔ ɖe le eƒe seselelãmewo me. Enye Yehowa didi ne míesrɔ̃a eƒe Nya la nyuie, dea ŋugble le eŋu, hetsɔa eƒe aɖaŋuɖoɖo dea dɔwɔwɔ me le agbe me. Ne míedi Yehowa ƒe mɔfiafia hã le gbedodoɖa vevie me hewɔ ɖe eƒe gbɔgbɔ kɔkɔe ƒe mɔfiafia dzi la, mía kplii dome ƒomedodo ade to ɖe edzi, eye aʋã mí be míatsɔ ‘míaƒe dzi, luʋɔ, kple ŋusẽ blibo’ asubɔe.—Mose V, 6:5; Galatiatɔwo 5:22-25; Filipitɔwo 4:6, 7; Nyaɖeɖefia 4:11.\n6. Aleke ‘míadi dzɔdzɔenyenyee,’ eye nukata esia anya wɔ le xexe sia gɔ̃ hã me?\n6 Nudidi evelia si woyɔ le Zefanya 2:3 enye be ‘míadi dzɔdzɔenyenye.’ Mía dometɔ akpa gãtɔ wɔ tɔtrɔ veviwo le míaƒe agbe me bene míate ŋu adze na Kristotɔwo ƒe nyɔnyrɔxɔxɔ, gake ele be míayi edzi anɔ agbe ɖe Yehowa ƒe dzidzenu dzɔdzɔeawo nu le míaƒe agbenɔɣi katã. Amesiwo dze egɔme nyuie le go sia me la dometɔ aɖewo ɖe asi le wo ɖokui ŋu xexeame ƒo ɖi wo. Menɔa bɔbɔe be woanɔ dzɔdzɔenyenye yome o, elabena amesiwo bua gbɔdɔdɔ ƒe agbegbegblẽnɔnɔ, alakpadada, kple nuvɔ̃ bubuwo be womegblẽ naneke o la ƒo xlã mí. Ke hã didi vevie be míadze Yehowa ŋu ate ŋu akpe didi be xexeame nakpɔ ŋudzedze ɖe mía ŋu la dzi. Mawu megava kpɔ ŋudzedze ɖe Yuda ŋu o le esi emenɔlawo srɔ̃ dukɔ mavɔ̃mawu siwo ƒo xlã wo ta. Eyata le esi teƒe be míasrɔ̃ xexeame la, mina míanye ‘Mawu srɔ̃lawo,’ eye míatu ‘amenyenye yeye si wowɔ le Mawu ƒe nɔnɔme nu le dzɔdzɔenyenye kple nuteƒewɔwɔ vavãtɔ nu’ la ɖo.—Efesotɔwo 4:24; 5:1.\n7. Aleke ‘míadi ɖokuibɔbɔe’?\n7 Nya etɔ̃lia si wogblɔ le Zefanya 2:3 enye be ne míedi be woatsɔ mí aɣla le Yehowa ƒe dzikudogbe la, ke ele be ‘míadi ɖokuibɔbɔ.’ Gbesiagbe míewɔa nu kple ŋutsu, nyɔnu, kple sɔhɛ siwo gbɔ ɖokuibɔbɔ meɖi naneke le o. Le woƒe nukpɔkpɔ nu la, vodada wònye be woafa tu. Wobua ɖokuibɔbɔ be enye gbɔdzɔgbɔdzɔ gã aɖe. Wotea tɔ ɖe nu dzi, wodia wo ɖokui tɔ, hebuna be yewoƒe nukpɔsusu koe nye nyuitɔ, eye wobui be ele be woalɔ̃ ɖe nusi nye yewoƒe “gome” kple nusiwo dze yewo ŋu dzi godoo. Aleke wòawɔ nublanui enye si ne nɔnɔme mawo tɔgbe va kpɔ ŋusẽ ɖe mía dzi! Fifiae wòle be ‘míadi ɖokuibɔbɔ.’ Aleke míadii? Eyae nye be míabɔbɔ ɖe Mawu te eye míatsɔ ɖokuibɔbɔ axɔ eƒe amehehe ahawɔ nu wòasɔ kple eƒe lɔlɔ̃nu.\nNukata ‘Ðewohĩ’ Woatsɔ Mí Aɣla?\n8. Nukae nya ‘ɖewohĩ’ si wozã le Zefanya 2:3 la ɖe fia?\n8 De dzesii be Zefanya 2:3 gblɔ be: “Ame aɖe menya nu o woatsɔ mi aɣla le Yehowa ƒe dzikudogbe la hĩ.” Nukatae wòzã nya ‘ɖewohĩ’ esi wònɔ nu ƒom na ‘ɖokuibɔbɔla siwo le anyigba dzi’? Ele eme be ɖokuibɔbɔla mawo ɖe afɔ nyui aɖewo ya, gake mele be woaka ɖe wo ɖokui dzi akpa o. Womewu woƒe agbenɔnɔ nu nuteƒewɔwɔtɔe haɖe o. Wokpɔe be wo dometɔ aɖewo ate ŋu ava wɔ nuvɔ̃. Nenemae wòle le mía gome. Yesu gblɔe be: “Amesi ke lado dzi vaseɖe nuwuwu la, eya lakpɔ ɖeɖe.” (Mateo 24:13) Ẽ, ɖeɖekpɔkpɔ le Yehowa ƒe dzikudogbe nɔ te ɖe alesi míayi edzi awɔ nusi nyo le eŋkume dzi. Èɖoe kplikpaa be yeawɔ nenemaa?\n9. Afɔɖeɖe nyui kawoe Fia Yosiya si nye ɖekakpui ɖe?\n9 Edze ƒã be Zefanya ƒe nyawo ʋã Fia Yosiya ‘wòdi Yehowa.’ Ŋɔŋlɔawo gblɔ be: “Le [Yosiya ƒe] fiaɖuɖu ƒe ƒe enyilia me, esime wònye ɖekakpui [si xɔ anɔ ƒe 16] ko la, ede asi fofoa Dawid ƒe Mawu la didi me.” (Kronika II, 34:3) Yosiya yi edzi ‘di dzɔdzɔenyenye’ hã, elabena míexlẽ be: “Le ƒe wuievelia me [esime Yosiya xɔ anɔ ƒe 20] la ede asi nuxeƒewo, Aserawo, aklama kpakpɛwo kple legba kɔkɔwo ɖeɖe me ɖa le Yuda kple Yerusalem. Wogbã Baal ƒe vɔsamlekpuiwo . . . le eƒe ŋku me.” (Kronika II, 34:3, 4) Yosiya ‘di ɖokuibɔbɔ’ hã, esi wòwɔ nu be yeadze Yehowa ŋu to trɔ̃subɔsubɔ kple alakpasubɔsubɔ nuwɔnawo ɖeɖeɖa le anyigba la dzi me. Aleke gbegbe dzi anya dzɔ ɖokuibɔbɔla bubuwo enye si esi nusiawo nɔ edzi yim!\n10. Nukae dzɔ le Yuda le ƒe 607 D.M.Ŋ. me, gake amekawo tae wokpɔ?\n10 Yudatɔ geɖe gatrɔ va Yehowa gbɔ le Yosiya ƒe dziɖuɣi. Gake le fia la ƒe ku megbe la, wo dometɔ akpa gãtɔ gatrɔ ɖe woƒe agbenɔnɔ xoxoawo ŋu—nuwɔna siwo medze Mawu ŋu kura o. Abe alesi Yehowa ɖoe ene la, Babilontɔwo va nya avuzi le Yuda dzi eye wotsrɔ̃ Yerusalem si nye fiadu la le ƒe 607 D.M.Ŋ. me. Gake mefia be woƒe nuwuwue nye ma o. Wotsɔ nyagblɔɖila Yeremya, Etiopiatɔ Ebed-Melex, Yonadab ƒe dzidzimeviwo, kple ame bubu siwo wɔ nuteƒe na Mawu ɣla le Yehowa ƒe dzikudogbe ma.—Yeremya 35:18, 19; 39:11, 12, 15-18.\nMawu ƒe Futɔwo—Mide Dzesii!\n11. Nukata wòsesẽ be woayi edzi awɔ nuteƒe na Mawu egbea, gake nuka ŋue wòle be Yehowa ƒe amewo ƒe futɔwo nabu?\n11 Esi míele Yehowa ƒe dzikudogbe si ava nuɖoanyi vɔ̃ɖi sia dzi lalam la, ‘míedoa go tetekpɔ vovovowo.’ (Yakobo 1:2) Le dukɔ siwo gblɔna be yewodea asixɔxɔ mawusubɔsubɔblɔɖe ŋu dometɔ geɖe me la, subɔsubɔhakplɔla amenublelawo zã kadodo si le wo kple dumegãwo dome tsɔ na woti Mawu ƒe amewo yome anyratɔe. Ame gblẽkuwo zɔa Yehowa Ðasefowo gɔme gblɔna le wo ŋu be wonye “vivimeha vɔ̃ɖi.” Mawu nya nu tso woƒe nuwɔnawo ŋu—eye magbe to hehe na amesiawo o. Ade eƒe futɔwo dzi be woabu nusi dzɔ ɖe eƒe amewo ƒe futɔ blematɔwo, abe Filistitɔwo ene, dzi ŋu. Nyagblɔɖia gblɔ be: “Gaza azu du gbɔlo, eye Askalon azu aƒedo; woanyã Asdod le ŋdɔkutsu dzatsɛ, eye woaho Ekron kple ke.” Woagbã Filistitɔwo ƒe du siwo nye Gaza, Askalon, Asdod, kple Ekron.\n12. Nukae dzɔ ɖe Filisti, Moab, kple Amon dzi?\n12 Nyagblɔɖia yi edzi be: “Mese Moab ƒe alɔmeɖeɖe kple Amon-viwo ƒe vlododo, wo amesiwo ɖe alɔme le nye dukɔ ŋu, eye woka ɖe eƒe anyigba ŋu.” (Zefanya 2:8) Enye nyateƒe be Babilontɔ siwo va dze Egipte kple Etiopia dzi la gblẽ nu le wo ŋu ya. Gake ʋɔnu kae Yehowa drɔ̃ Moab kple Amon, dukɔ siwo dzɔ tso Abraham tɔɖiyɔvi Lot me? Yehowa gblɔ ɖi be: “Ne Moab mazu abe Sodom ene, eye Amon-viwo abe Gomora ene o fi!” Womatsɔ Moab kple Amon viwo aɣla le Mawu ƒe ʋɔnudɔdrɔ̃wo nu abe wo mamawo—Lot vinyɔnu eve siwo tsi agbe esime wotsrɔ̃ Sodom kple Gomora—ene o. (Zefanya 2:9-12; Mose I, 19:16, 23-26, 36-38) Afikae Filisti-dukɔ kple eƒe duwo le egbea? Ke Moab kple Amon siwo dana tsã ya ɖe? Ðeko nàdi wo ʋuu wòaglo.\n13. Nuka ŋue tomenukulawo ke ɖo le Niniwe?\n13 Le Zefanya ŋɔli la, Asiria Fiaɖuƒea kpɔ ŋusẽ eteƒe mekɔ o. Esi blematomenukula Austen Layard nɔ fiasã aɖe ƒe akpa si ŋu wòke ɖo le Asiria-fiadu Niniwe me ɖɔm la, eŋlɔ be: “Womã dzisasrãawo . . . me vovovo wole dzogoe ene me, eye wota seƒoƒowo alo lãwo ɖe wo dzi. Wotsɔ nyiɖu ɖo atsyɔ̃ ɖe wo dometɔ aɖewo dzi, eye wowɔ atsyã dzeaniwo ɖe mama ɖesiaɖe to kple eƒe kpeƒewo. Anye be wofa sika kple klosalo ɖe xɔtsɔtiawo kpakple gliawo ŋu; eye ati siwo mebɔ o, si ƒe ɖee nye sederti ye wotsɔ kpa atinuawoe.” Ke hã abe alesi wogblɔe ɖi le Zefanya ƒe nyagblɔɖia me ene la, woatsrɔ̃ Asiria eye eƒe fiadu Niniwe azu “gbegbe.”—Zefanya 2:13.\n14. Aleke Zefanya ƒe nyagblɔɖia va eme ɖe Niniwe dzii?\n14 Ƒe 15 pɛ tso esime Zefanya gblɔ nya mawo megbe la, wova tsrɔ̃ Niniwe sesẽ la, eye eƒe fiasã la zu glikpo. Ẽ, wogbã du gã ma si me tɔwo dana la wòzu kewɔ. Wogblɔ alesi gbegbe wotsrɔ̃e la ɖi le nya siawo me be: “Aluge kple hlɔ̃made atsi woƒe [sɔti siwo mu] ƒe kɔ te adɔ. Ha anɔ ɖiɖim le fesre nu, eye anyiglãgowo anɔ kpui nu.” (Zefanya 2:14, 15) Hlɔ̃madewo kple alugewo ƒe nɔƒe koe Niniwe ƒe xɔ gãwo anyo na. Asitsalawo ƒe hoowɔwɔ, asrafowo ƒe aƒadodo, kple nunɔlawo ƒe gbetete magaɖi le dua ƒe ablɔwo dzi o. Le ablɔ mawo siwo dzi hoowɔwɔ nɔ tsã dzi la, xɔxlɔ̃ dziŋɔ aɖe koe anɔ ɖiɖim le fesre nu, ɖewohĩ anye xe aɖe ƒe xɔxlɔ̃ alo yaƒoƒo ƒe ɖiɖi. Neva eme be Mawu ƒe futɔwo katã natsrɔ̃ nenema!\n15. Nukae míate ŋu asrɔ̃ tso nusi dzɔ ɖe Filisti, Moab, Amon, kple Asiria dzi me?\n15 Nukae míesrɔ̃ le nusi dzɔ ɖe Filisti, Moab, Amon, kple Asiria dzi me? Eyae nye be: Mele be mí Yehowa subɔlawo míavɔ̃ na míaƒe futɔwo ƒe naneke o. Mawu kpɔa amesiwo tsi tre ɖe eƒe amewo ŋu la ƒe nuwɔnawo. Yehowa tu nu kple eƒe futɔwo le blema, eye ahe ʋɔnudɔdrɔ̃wo ava anyigba bliboa dzi egbea. Ke hã ame aɖewo atsi agbe—‘ameha gã si tso dukɔ sia dukɔ me.’ (Nyaɖeɖefia 7:9) Àte ŋu anɔ wo dome—gake ne èyi edzi di Yehowa, di dzɔdzɔenyenye, hedi ɖokuibɔbɔ yome mɔ ko hafi.\nBaba na Nuvɔ̃wɔla Mabuamewo!\n16. Nya kae Zefanya ƒe nyagblɔɖia gblɔ le Yuda fiahawo kple subɔsubɔhakplɔlawo ŋu, eye nukata nya siawo sɔ na Kristodukɔa?\n16 Zefanya ƒe nyagblɔɖia gahe susu yi Yuda kple Yerusalem dzi. Zefanya 3:1, 2 gblɔ be: “Baba na du sẽto, si ƒo ɖi, eye wòsẽa ŋuta! Egbe toɖoɖo, eye mena wohe to nɛ o; meɖo dzi ɖe Yehowa ŋu o, eye mete ɖe eƒe Mawu ŋu o.” Aleke gbegbe wòwɔ nublanui enye si be Yehowa ƒe amewo gbe agbagba si wòdze be yeahe woe! Fiahawo, bubumewo, kple ʋɔnudrɔ̃lawo ƒe anyrawɔwɔ vɔ̃ɖi ale gbegbe. Zefanya bu fɔ subɔsubɔhakplɔlawo ƒe ŋumakpemakpee be: “Eƒe nyagblɔɖilawo nye toflokowo kple alakpatɔwo; eƒe nunɔlawo do gu nu kɔkɔe la, eye woto vo ɖe se la ŋu.” (Zefanya 3:3, 4) Aleke nya siawo ɖɔ nɔnɔme si me Kristodukɔa ƒe nyagblɔɖilawo kple nunɔlawo le egbea wòsɔ nyuie ale! Woɖe Mawu ƒe ŋkɔ le woƒe Biblia gɔmeɖeɖewo me amemabumabutɔe eye wofiaa nusiwo tsi tre ɖe Amesi wobe yewole subɔsubɔm la ŋu.\n17. Amewo see alo womeɖasee o, nukata wòle be nàyi edzi agblɔ nyanyui la?\n17 Yehowa bu eƒe blemadukɔa ŋu hexlɔ̃ nui tso nusi wògbɔna wɔwɔ ge ŋu. Edɔ eƒe dɔla nyagblɔɖilawo—Zefanya kple Yeremya, kpakple ame bubuawo—be woaxlɔ̃ nu dukɔa ne woatrɔ dzime. Ẽ, “Yehowa . . . mewɔa nu gbegblẽ aɖeke o; eɖea eƒe ʋɔnudɔdrɔ̃ doa goe ŋdi sia ŋdi, eye medzudzɔnɛ o.” Aleke woxɔ eƒe nyawoe? Zefanya gblɔ be: “Ke ame vɔ̃ɖi menya nuka nye ŋukpe o.” (Zefanya 3:5) Wogale nuxlɔ̃ame ma tɔgbe nam le ɣeyiɣi sia me. Ne nyanyuigbeƒãɖelae nènye la, ke èle gome kpɔm le nuxlɔ̃amedɔ sia wɔwɔ me. Yi nyanyuia gbɔgblɔ dzi madzudzɔmadzudzɔe! Amewo see alo womeɖasee o, le Mawu ƒe nukpɔkpɔ nu la, wò subɔsubɔdɔa le dzidzedze kpɔm zi alesi nèle ewɔm nuteƒewɔwɔtɔe ko; mele be ŋu nakpe wò ne èle Mawu ƒe dɔa wɔm veviedodotɔe o.\n18. Aleke Zefanya 3:6 ava emee?\n18 Menye Kristodukɔa koe woatsrɔ̃ le Mawu ƒe toheʋɔnua dɔdrɔ̃ me o. Yehowa keke eƒe fɔbunyaa ɖe nu wòlɔ anyigbadzidukɔwo katã ɖe eme be: “Metsrɔ̃ dukɔwo, eye woƒe mɔ̃wo gbã; medo gbegbe woƒe ablɔwo, eye ame megatoa wo me yina o; woƒe duwo gbã zu aƒedo.” (Zefanya 3:6) Kakaɖedzi le nya siawo ŋu ale gbegbe be Yehowa ƒo nu tso tsɔtsrɔ̃a ŋu abe ɖe wòdzɔ xoxo ene. Nukae dzɔ ɖe Filisti, Moab, kple Amon duwo dzi? Ke Asiria-fiadu Niniwe ya ɖe? Woƒe tsɔtsrɔ̃ nye nuxlɔ̃amekpɔɖeŋu na dukɔ siwo li egbea. Womate ŋu aɖe alɔme le Mawu ŋu o.\nYi Edzi Nànɔ Yehowa Dim\n19. Biabia siwo na wobua tame kawoe míate ŋu abia?\n19 Le Zefanya ƒe ŋkekea me la, Mawu ɖe eƒe dziku ɖe amesiwo nɔ “nu vɔ̃ɖi wɔwɔ dzi ɖaa atraɖi” la ŋu. (Zefanya 3:7) Nu ma kee adzɔ le míaƒe ŋkekea me. Ðe nèkpɔ kpeɖodzia be Yehowa ƒe dzikudogbe la tu aƒea? Èyia edzi ‘dia Yehowa’ to eƒe Nya la xexlẽ edziedzi—gbesiagbe—mea? Ðe nèdia dzɔdzɔenyenye nyateƒe to agbe dzadzɛ nɔnɔ si wɔ ɖeka kple Mawu ƒe dzidzenuwo mea? Eye ɖe ‘nèdia ɖokuibɔbɔ yome mɔ’ ale be nèfa tu hebɔbɔa ɖokuiwò ɖe Mawu kple ɖoɖo siwo wòwɔ na ɖeɖekpɔkpɔ tea?\n20. Biabia kawo mee míadzro le nyati siwo ku ɖe Zefanya ƒe nyagblɔɖia ŋu la ƒe susɔea me?\n20 Ne míeyi edzi tsɔ nuteƒewɔwɔ di Yehowa, di dzɔdzɔenyenye, hedi ɖokuibɔbɔ la, míate ŋu akpɔ mɔ be míase vivi le yayra gbagowo me fifi laa—ẽ, le ‘ŋkeke mamlɛ’ siawo siwo me wodoa míaƒe xɔse kpɔna la gɔ̃ hã me. (Timoteo II, 3:1-5; Lododowo 10:22) Gake ɖewohĩ míabia hã be, ‘Mɔ kawo nue wole mí Yehowa subɔla siwo li egbea yram le, eye etsɔme yayra kawoe Zefanya ƒe nyagblɔɖia tsɔ ɖo amesiwo woatsɔ aɣla le Yehowa ƒe dzikudogbe si le du dzi gbɔna la ŋgɔ?’\n• Aleke amewo ‘adi Yehowae’?\n• Nukae ‘dzɔdzɔenyenye didi’ bia?\n• Aleke míate ŋu ‘adi ɖokuibɔbɔe’?\n• Nukata wòle be míayi edzi adi Yehowa, adi dzɔdzɔenyenye, kple ɖokuibɔbɔ?\nÈle Yehowa dim to Biblia sɔsrɔ̃ kple gbedodoɖa vevie mea?\nAmeha gã aɖe atsi agbe le Yehowa ƒe dzikudogbea dzi le esi woyia edzi dinɛ ta\nƉoe Ɖe Amewo Ɖoe Ɖe Amewo Midi Yehowa Hafi Eƒe Dzikudogbe La Naɖo\nw01 2/15 axa 17-22


Dzitsinya Nyui Nenɔ Asiwò Le Mawu Gbɔ\nDzitsinya Nyui Nenɔ Asiwò Le Mawu Ŋkume\n“Milé dzitsinya nyui me ɖe asi.”—1 PETRO 3:16.\n1, 2. Nu ka tae míehiã na mɔfianu alo mɔfiala ne míele teƒe aɖe si míenya o? Nu kae Yehowa na mí be wòafia mɔ mí?\nTSƆE be èle zɔzɔm le dzogbe gã aɖe dzi. Ya ʋuduʋudu le ƒoƒom le ke lɔm yi teƒeteƒewo ale be afɔtoƒewo megale dzedzem o. Àte ŋu abu bɔbɔe. Aleke nàwɔ anya afi si nàto? Ehiã be ame aɖe alo nane nafia mɔ wò. Ate ŋu anye taɖoƒefianu, ɣe alo ɣletiviwo, anyigbatata, mɔfianu si woyɔna be GPS alo ame aɖe gɔ̃ hã si nya dzogbea nyuie. Mɔfianu zazã le vevie, elabe ate ŋu akpɔ wò agbe ta.\n2 Kuxiwo dzea ŋgɔ mí katã le agbe me eye ɣeaɖewoɣi la, ele bɔbɔe be míatɔtɔ. Gake be Yehowa nakpe ɖe mía ŋu la, ena dzitsinya mía dometɔ ɖe sia ɖe. (Yakobo 1:17) Na míakpɔ nu si dzitsinya nye kple ale si wòwɔa dɔe ɖa. Eyome míasrɔ̃ ale si míate ŋu ana hehe míaƒe dzitsinya, nu si ta wòhiã be míabu ame bubuwo ƒe dzitsinya ŋu kple ale si ne dzitsinya dzadzɛ le mía si la wòate ŋu ana míaƒe agbe nanyo ɖe edzi la hã.\nNU KAE NYE DZITSINYA, EYE ALEKE WÒWƆA DƆE?\n3. Nu kae nye dzitsinya?\n3 Dzitsinya nye nunana wɔnuku aɖe si Yehowa na mí. Enye ŋutete si le mía me be míade vovo nyui kple vɔ̃ dome. Helagbe me nya si gɔme woɖe be “dzitsinya” le Biblia me la fia “ame ɖokui nyanya.” Ne míaƒe dzitsinya wɔa dɔ nyuie la, ekpena ɖe mía ŋu míenyana ame si tututu míenye. Ate ŋu akpe ɖe mía ŋu míato nyateƒe na mía ɖokui ku ɖe míaƒe nuŋububu kple seselelãme ememetɔwo ŋu. Ate ŋu afia mɔ mí míate ɖa le nu gbegblẽ wɔwɔ ŋu ahawɔ nu nyui. Ate ŋu ana míakpɔ dzidzɔ ne míewɔ nyametsotso nyuiwo, alo abu fɔ mí ne míewɔ gbegblẽawo hã.—Kpɔ Dzesidenya 5 lia.\n4, 5. (a) Esi Adam kple Xawa meɖo to woƒe dzitsinya o la, nu kae do tso eme? (b) Biblia me kpɔɖeŋu kawoe ɖe ale si dzitsinya wɔa dɔe la fia?\n4 Mía dometɔ ɖe sia ɖe ate ŋu atiae nenye be yeaɖo to yeƒe dzitsinya loo alo yemaɖo toe o. Adam kple Xawa tiae be yewomaɖo to yewoƒe dzitsinya o, eye esia na wowɔ nu vɔ̃. Emegbe woƒe dzitsinya va bu fɔ wo, gake etsi megbe akpa. Wogbe toɖoɖo Mawu xoxo. (1 Mose 3:7, 8) Dzitsinya deblibo nɔ wo ame evea siaa si eye wonyae hã be menyo be yewoagbe toɖoɖo Mawu o. Gake wotiae be yewomaɖo to yewoƒe dzitsinya o.\n5 To vovo na woawo la, amegbetɔ madeblibo geɖe ɖo to woƒe dzitsinya. Eƒe kpɔɖeŋu ɖekae nye Hiob. Esi wòwɔ nyametsotso nyuiwo ta la, ete ŋu gblɔ be: “Zi ale si mele agbe la, nye dzi mabu fɔm o.” (Hiob 27:6) Esi Hiob gblɔ be yeƒe “dzi” la, eƒe dzitsinya, si nye ŋutete si le eme be wòade vovo nyui kple vɔ̃ dome, ŋue wònɔ nu ƒom tsoe. Gake David ya meɖo to eƒe dzitsinya ɣeaɖewoɣi o, si wɔe be meɖo to Yehowa o. Ɣeaɖeɣi la, eƒe dzi bu fɔe ɖe nane si wòwɔ ta ale gbegbe be ɖeko eƒe dzi “lã kpo.” (1 Samuel 24:5) David ƒe dzitsinyae nye ema nɔ gbɔgblɔm nɛ be nu si wòwɔ la menyo o. Ne eɖo to eƒe dzitsinya la, akpe ɖe eŋu be wòaƒo asa na vodada ma wɔwɔ ake.\n6. Nu ka tae míate ŋu agblɔ be dzitsinya nye nunana tso Mawu gbɔ na amegbetɔwo?\n6 Ame siwo menya Yehowa o gɔ̃ hã kpɔnɛ zi geɖe be nuwɔna aɖewo li siwo sɔ eye ɖewo hã li siwo mesɔ o. Biblia gblɔ be: “Woawo ŋutɔwo ƒe tamesusuwo bua fɔ wo alo tsoa afia na wo be wo tɔ dzɔ.” (Romatɔwo 2:14, 15) Le kpɔɖeŋu me, ame geɖe nyae be amewuwu alo fififi menyo o. Togbɔ be ɖewohĩ womade dzesii o hã la, woƒe dzitsinya, si nye ŋutete si Yehowa de wo me be woade vovo nyui kple vɔ̃ dome, ye nye ema le dɔ wɔm le wo me. Wole wɔwɔm ɖe Mawu ƒe gɔmeɖosewo, siwo nye nyateƒenya vevi siwo Yehowa na mí be woakpe ɖe mía ŋu míawɔ tiatia nyuiwo le agbe me, la hã dzi.\n7. Nu ka tae míaƒe dzitsinya ate ŋu able mí ɣeaɖewoɣi?\n7 Gake míaƒe dzitsinya ate ŋu able mí ɣeaɖewoɣi. Le kpɔɖeŋu me, míaƒe nuŋububu kple seselelãme madeblibowo ate ŋu agblẽ nu le míaƒe dzitsinya ŋu eye wòana míawɔ nu gbegblẽ. Dzitsinya nyui mevana le eɖokui si o. (1 Mose 39:1, 2, 7-12) Ele be míana hehee. Yehowa na gbɔgbɔ kɔkɔea kple Biblia me gɔmeɖosewo mí be woakpe ɖe mía ŋu. (Romatɔwo 9:1) Na míadzro ale si míate ŋu ana hehe míaƒe dzitsinyae la me.\nALEKE MÍAWƆ ANA HEHE MÍAƑE DZITSINYA?\n8. (a) Aleke míaƒe seselelãmewo ate ŋu akpɔ ŋusẽ ɖe míaƒe dzitsinya dzi? (b) Hafi míawɔ nyametsotso aɖe la, nya kae wòle be míabia mía ɖokui?\n8 Ame aɖewo susuna be nu si wòfia be yewoaɖo to yewoƒe dzitsinya koe nye be yewoanɔ te ɖe yewoƒe seselelãme dzi atso nya me. Wosusuna be yewoate ŋu awɔ nu sia nu si yewodi zi ale si yewokpɔ be edze yewo ŋu. Gake míaƒe seselelãmewo mede blibo o eye woate ŋu akplɔ mí atrae. Míaƒe seselelãmewo nu ate ŋu asẽ ale gbegbe be woakpɔ ŋusẽ ɖe míaƒe dzitsinya dzi. Biblia gblɔ be: “Ame ƒe dzi la, alakpatɔ wònye wu nuwo katã, eye enu menya léna o. Ame kae ate ŋu adze sii?” (Yeremiya 17:9) Eya ta míate ŋu ava nɔ susum be nuwɔna aɖe nyo, evɔ nu gbegblẽe wònye hafi. Le kpɔɖeŋu me, hafi Paulo nava zu Kristotɔ la, eti Mawu ƒe amewo yome kutɔkutɔe henɔ susum be nu nyui aɖe wɔm yenɔ. Esusui be dzitsinya nyui nɔ ye si. Gake emegbe la, egblɔ be: “Ame si dzroa menye kpɔ lae nye Yehowa.” (1 Korintotɔwo 4:4; Dɔwɔwɔwo 23:1; 2 Timoteo 1:3) Esi Paulo va de dzesi ale si Yehowa se le eɖokui me ɖe nu si wɔm wònɔ ŋu la, ekpɔe be ele be yeawɔ tɔtrɔ. Eya ta edze ƒãa be, hafi míawɔ nane la, ehiã be míabia mía ɖokui be, ‘Nu kae Yehowa di be mawɔ?’\n9. Nu kae wòfia be míavɔ̃ Mawu?\n9 Ne èlɔ̃ ame aɖe la, màdi be yeawɔ naneke wòate ɖe edzi o. Esi míelɔ̃ Yehowa ta la, mímedi be míawɔ naneke wòate ɖe edzi o. Ele be míaƒe Yehowa vɔvɔ̃ nu nasẽ ale gbegbe be míadi be míawɔ nu wòavee o. Nehemiya ɖo esia ƒe kpɔɖeŋu ɖi na mí. Medi be yeazã nutodziɖula ƒe ɖoƒe si yenɔ la atsɔ akpɔ kesinɔnuwo o. Nu ka tae? Egblɔ be: “Le esi mevɔ̃a Mawu ta.” (Nehemiya 5:15) Nehemiya medi gbeɖe be yeawɔ nu si madze Yehowa ŋu o. Abe Nehemiya ene la, míawo hã míevɔ̃na be míawɔ nu gbegblẽ aɖe si awɔe be míaƒe nu madze Yehowa ŋu o. Míate ŋu asrɔ̃ nu siwo dzea Yehowa ŋu ne míexlẽa Biblia.—Kpɔ Dzesidenya 6 lia.\n10, 11. Biblia me gɔmeɖose kawoe akpe ɖe mía ŋu míatso nya me nyuie le aha sesẽ nono ŋu?\n10 Le kpɔɖeŋu me, ahiã be Kristotɔ natso nya me nenye be yeano aha sesẽ loo alo yemanoe o. Gɔmeɖose kawoe akpe ɖe eŋu wòatso nya me nyuie? Ðewoe nye esi: Biblia metsi tre ɖe ahanono ŋu o. Le nyateƒe me la, egblɔ na mí be wain nye nunana tso Mawu gbɔ. (Psalmo 104:14, 15) Ke hã, Yesu gblɔ na eyomedzelawo be womegaƒo wo ɖokuiwo ɖe “aha tsu nono” me o. (Luka 21:34) Eye Paulo gblɔ na Kristotɔwo be woaƒo asa na “kplɔ̃ɖoɖo siwo gbɔ eme kple ahamumuwo.” (Romatɔwo 13:13) Egblɔ be ahamulawo ‘manyi Mawu Fiaɖuƒe la dome o.’—1 Korintotɔwo 6:9, 10.\n11 Kristotɔ ate ŋu abia eɖokui be: ‘Aleke gbegbe aha le vevie namee? Ðe wòhiãna be manoe be nye susu nadze akɔ anyia? Ðe menoa aha be wòana dzi naɖo ƒonyea? Ðe mate ŋu aɖu ɖokuinye dzi le aha agbɔsɔsɔme si menona kple zi gbɔ zi ale si menonɛ mea? * Ðe mate ŋu akpɔ dzidzɔ kple xɔ̃nyewo nenye be míeno aha sesẽ o gɔ̃ hã?’ Míate ŋu abia Yehowa ne wòakpe ɖe mía ŋu míawɔ tiatia siwo me nunya le. (Xlẽ Psalmo 139:23, 24.) Ne míewɔe alea la, ke míele hehe nam míaƒe dzitsinya be wòaɖo to Biblia me gɔmeɖosewo. Gake ebia nu geɖe wu esia ko, abe ale si míava kpɔe ene.\nNU SI TA MÍEBUA AME BUBUWO ƑE DZITSINYA ŊU\n12, 13. Nu ka tae míaƒe dzitsinya ate ŋu ato vovo na ame bubuwo tɔ? Aleke míate ŋu akpɔ vovototo siawo gbɔe?\n12 Ame sia ame kple eƒe dzitsinyae. Wò dzitsinya ate ŋu aɖe mɔ na wò be nàwɔ nane si ame aɖe ya tɔ maɖe mɔ nɛ be wòawɔ o. Le kpɔɖeŋu me, àte ŋu atiae be yeano aha, gake ame bubu ya agblɔ be yemanoe o. Nu ka tae ame eve ƒe susu ato vovo le nya sia ŋu?\nNe èna hehe wò dzitsinya la, ate ŋu akpe ɖe ŋuwò nàtso nya me nenye be àno aha sesẽ alo mànoe o\n13 Zi geɖe la, ale si ame aɖe sena le eɖokui me ɖe nane ŋu la nɔa te ɖe afi si wònɔ tsi, ale si eƒe ƒomea bua nuae, nu siwo me eya ŋutɔ to le agbe me kple nu bubuwo dzi. Le ahanono gome la, ɖewohĩ ame aɖe si wɔ avu kple aha tsu nono va yi la tiae be yemagano aha kura o. (1 Fiawo 8:38, 39) Eya ta ne èna aha muame ame aɖe, eye wògbe la, aleke nàwɔ nui? Ðe wòate ɖe dziwòa? Ðe nànɔ edzi zim be wòaxɔea? Ðe nàbia be wòaɖe nu si ta wògbe la me na wòa? Ao, elabe èdea bubu eƒe dzitsinya ŋu.\n14, 15. Nɔnɔme kae do mo ɖa le Paulo ƒe ŋkekea me? Aɖaŋu nyui kae Paulo ɖo?\n14 Le apostolo Paulo ƒe ŋkekea me la, nɔnɔme aɖe do mo ɖa si ɖe ale si amewo ƒe dzitsinya to vovoe la fia. Ʋulã siwo wodzrana le asiwo me la dometɔ aɖewo nye esiwo wozã le alakpasubɔsubɔ me eye wotsɔ wo sa vɔe na trɔ̃wo. (1 Korintotɔwo 10:25) Paulo ya mekpɔe be egblẽ be yeaƒle lã mawo aɖu o. Ekpɔe be nu sia nu tso Yehowa gbɔ. Gake nɔvi aɖewo siwo subɔ trɔ̃wo kpɔ va yi la se le wo ɖokuiwo me bubui. Wokpɔe be mesɔ be woaɖu lã mawo o. Ðe Paulo gblɔ be: ‘Meɖe fu na nye dzitsinya o. Mate ŋu aɖu nu sia nu si media’?\n15 Paulo mebu nuwo ŋu nenema o. Nɔviawo ƒe seselelãme nɔ vevie nɛ ale gbegbe be wòlɔ̃ faa be yeaɖe asi le ye ŋutɔ yeƒe didi aɖewo ŋu. Paulo gblɔ be “míaganɔ mía ɖokui ŋu dzem o.” Egblɔ kpee be: “Elabena Kristo la gɔ̃ hã medze eɖokui ŋu o.” (Romatɔwo 15:1, 3) Abe Yesu ene la, Paulo tsɔ ɖe le eme na ame bubuwo wu eya ŋutɔ ɖokui.—Xlẽ 1 Korintotɔwo 8:13; 10:23, 24, 31-33.\n16. Nu ka tae mele be míadrɔ̃ ʋɔnu nɔvi aɖe le esi eƒe dzitsinya ɖe mɔ nɛ be wòawɔ nane ta o?\n16 Ke ne ame aɖe ƒe dzitsinya ɖe mɔ nɛ wòwɔ nane si míawo ya míesusu be menyo o ya ɖe? Ele be míakpɔ nyuie be míaganɔ ʋɔnu drɔ̃m amea ahanɔ tɔ tem ɖe edzi be mía tɔ dzɔ eye be etɔ medzɔ o. (Xlẽ Romatɔwo 14:10.) Ðe Yehowa na dzitsinya mí be míatsɔ adrɔ̃ ʋɔnu mía ɖokui, ke menye ame bubuwo o. (Mateo 7:1) Míadi gbeɖe be míana mía ŋutɔwo míaƒe didiwo nana míade mama hamea me o. Ke boŋ míedia mɔ siwo dzi míato ado lɔlɔ̃ kple ɖekawɔwɔ ɖe ŋgɔ.—Romatɔwo 14:19.\nNE DZITSINYA NYUI LE MÍA SI LA, ATE ŊU AÐE VI NA MÍ\n17. Nu kae dzɔ ɖe ame aɖewo ƒe dzitsinya dzi?\n17 Apostolo Petro ŋlɔ bena: “Milé dzitsinya nyui me ɖe asi.” (1 Petro 3:16) Nublanuitɔe la, ne amewo yi edzi le aɖaba ŋem ƒu Yehowa ƒe gɔmeɖosewo dzi la, woƒe dzitsinya megaxlɔ̃a nu wo o. Paulo gblɔ be dzitsinya ma tɔgbi “ku atri.” (1 Timoteo 4:2) Ðe dzo fiã wò vevie kpɔa? Ne edzɔ alea la, afi si dzoa fiã la kuna yikpaa ale gbegbe be màgase naneke le teƒea o. Ne ame aɖe yia edzi wɔa nu gbegblẽ la, eƒe dzitsinya va kua atri eye mlɔeba edzudzɔa dɔwɔwɔ.\nDzitsinya nyui ate ŋu afia mɔ mí le agbe me eye wòana míakpɔ dzidzɔ kple dzidzeme\n18, 19. (a) Ne míaƒe dzi bu fɔ mí alo ŋu kpe mí la, nu kae wòate ŋu afia? (b) Ne míaƒe dzi le fɔ bum mí le nu vɔ̃ aɖe si míewɔ va yi ta evɔ míetrɔ dzi me xoxo la, nu kae míate ŋu awɔ?\n18 Ne míaƒe dzi le fɔ bum mí la, anye be míaƒe dzitsinyae le gbɔgblɔm na mí be míewɔ nu gbegblẽ. Esia ate ŋu akpe ɖe mía ŋu míade dzesi nu si míewɔ la ahadzudzɔ ewɔwɔ. Míedi be míasrɔ̃ nu tso míaƒe vodadawo me ale be míaganɔ vodada mawo ke wɔm o. Le kpɔɖeŋu me, togbɔ be Fia David wɔ nu vɔ̃ hã la, eƒe dzitsinya ʋãe wòtrɔ dzi me. Elé fu nu si wòwɔ la, eye wòɖoe kplikpaa be yeaɖo to Yehowa tso ema dzi. Nu si me David to la na wòte ŋu gblɔ be: “Yehowa, wò dɔme nyo, eye nèlɔ̃a tsɔtsɔke.”—Psalmo 51:1-19; 86:5; kpɔ Dzesidenya 7 lia.\n19 Gake ne ame aɖe wɔ nu vɔ̃ eye wòtrɔ dzi me xoxo gɔ̃ hã la, eƒe dzi agate ŋu anɔ fɔ bumee ɖe nu si wòwɔ la ta. Ne ame aɖe ƒe dzi le fɔ bumee la, ate ŋu ana amea nase veve eye wòase le eɖokui me be viɖe aɖeke mele ye ŋu o. Ne èsena le ɖokuiwò me alea ɣeaɖewoɣi la, ɖo ŋku edzi be màte ŋu atrɔ nu si dzɔ va yi la o. Èɖase nu si nye nyui kple vɔ̃ gɔme nyuie ɣemaɣi alo mèse egɔme tututu o, Yehowa ya tsɔ wò nu vɔ̃awo ke wò keŋkeŋ, eye etutu wo ɖa. Yehowa bua wò be ŋuwò kɔ, eye ɖo ŋku edzi be èle nu si le dzɔdzɔe wɔm fifia. Wò dzi agate ŋu anɔ fɔ bum wò kokoko, gake Biblia gblɔ be: “Mawu nye gã wu míaƒe dziwo.” (Xlẽ 1 Yohanes 3:19, 20.) Esia fia be eƒe lɔlɔ̃ kple tsɔtsɔke ƒo fɔbuame kple ŋukpe ƒe seselelãme ɖe sia ɖe si anɔ mía me la ta sãsãsã. Ka ɖe edzi be Yehowa tsɔe ke wò. Ne ame aɖe lɔ̃ ɖe edzi be Yehowa tsɔ yeƒe nu vɔ̃wo ke ye la, esia awɔe be eƒe dzitsinya magabu fɔe azɔ o, eye ate ŋu ayi edzi asubɔ Mawu kple dzidzɔ.—1 Korintotɔwo 6:11; Hebritɔwo 10:22.\n20, 21. (a) Nu kae wotrɔ asi le agbalẽ sia ŋu be wòakpe ɖe ŋuwò nàwɔ? (b) Ablɔɖe kae Yehowa na mí? Aleke wòle be míazãe?\n20 Wotrɔ asi le agbalẽ sia ŋu be wòakpe ɖe ŋuwò nàna hehe wò dzitsinya, ale be wòate ŋu axlɔ̃ nu wò ahakpɔ tawò le ŋkeke mamlɛ sesẽ siawo me. Akpe ɖe ŋuwò hã be nàwɔ Biblia me gɔmeɖosewo ŋu dɔ le nɔnɔme vovovowo me le wò agbe me. Agbalẽ sia mana se gbogbo aɖewo mí ku ɖe nu si míawɔ le nɔnɔme ɖe sia ɖe me ŋu o. “Kristo la ƒe se la,” si wotu ɖe Mawu ƒe gɔmeɖosewo dzi, nue míenɔa agbe ɖo. (Galatiatɔwo 6:2) Ne se aɖeke meli tẽe ku ɖe nuwɔna aɖe ŋu o hã la, míetsɔa ema doa taflatsɛ ale be míawɔ nu gbegblẽ o. (2 Korintotɔwo 4:1, 2; Hebritɔwo 4:13; 1 Petro 2:16) Ke boŋ míezãa ablɔɖe si le mía si la tsɔ ɖea lɔlɔ̃ si le mía si na Yehowa la fiana.\n21 Ne míedea ŋugble le Biblia me gɔmeɖosewo ŋu eye míenɔa agbe ɖe wo nu la, míesrɔ̃a ale si míazã míaƒe “nugɔmeseseŋutetewo,” eye míebua nuwo ŋu abe ale si Yehowa bua woe ene. (Hebritɔwo 5:14) Esia ana dzitsinya si wona hehee, si afia mɔ mí le agbe me eye wòakpe ɖe mía ŋu míanɔ Mawu ƒe lɔlɔ̃ la me ɖaa, la nanɔ mía si.\n^ mm. 11 Ðɔkta geɖewo gblɔ be esesẽna na ame siwo ahanono zu numame na la be woaɖu wo ɖokuiwo dzi le aha agbɔsɔsɔme si wonona ŋu. Ðɔktawo ɖo aɖaŋu be ame siawo nagano aha sesẽ kura o.\n1 MÍAƑE DZITSINYA NYE NUNANA TSO YEHOWA GBƆ\n“Woawo ŋutɔwo ƒe tamesusuwo bua fɔ wo alo tsoa afia na wo be wo tɔ dzɔ.”—Romatɔwo 2:14, 15\nAleke wò dzitsinya ate ŋu akpe ɖe ŋuwòe?\nPsalmo 139:23, 24\nDzitsinya nye ŋutete si le mía me be míade vovo nyui kple vɔ̃ dome. Ate ŋu akpe ɖe mía ŋu míato nyateƒe na mía ɖokui ku ɖe míaƒe nuŋububu kple seselelãme ememetɔwo ŋu.\nMíaƒe dzitsinya ate ŋu afia mɔ mí míate ɖa le nu gbegblẽ wɔwɔ ŋu ahawɔ nu nyui. Ne míewɔ nyametsotso gbegblẽ la, ebua fɔ mí, eye ne míewɔ nyametsotso nyui la, enana míekpɔa dzidzɔ.\n2 EHIÃ BE MÍANA HEHE MÍAƑE DZITSINYA\n“Ame ƒe dzi la, alakpatɔ wònye wu nuwo katã, eye enu menya léna o.”—Yeremiya 17:9\nNu kae Yehowa na mí be wòakpe ɖe mía ŋu míana hehe míaƒe dzitsinya?\nRomatɔwo 9:1; 1 Korintotɔwo 4:4\nMíaƒe dzitsinya madebliboa ate ŋu able mí. Ehiã be gbɔgbɔ kɔkɔea nafia mɔe, ke menye míaƒe seselelãmewo o.\nHebritɔwo 5:14; 1 Petro 3:16\nMíesrɔ̃a ale si Yehowa bua nuwo ŋui le Biblia me, eye esia kpena ɖe mía ŋu míedea vovo nyui kple vɔ̃ dome, eye wòkpena ɖe mía ŋu míenaa hehe míaƒe dzitsinya.\n3 AME SIA AME KPLE EƑE DZITSINYAE\n“Ame aɖeke meganɔ eya ŋutɔ ƒe nyonyo ko dim o, ke nedi ame bubu tɔ hã.”—1 Korintotɔwo 10:23, 24\nAleke míaɖee afia be míedea bubu ame bubuwo ƒe dzitsinya ŋu?\nRomatɔwo 15:1, 3\nAme sia ame kple ale si eƒe dzitsinya wɔa dɔe. Wò dzitsinya ate ŋu aɖe mɔ na wò nàwɔ nu si ame aɖe ya tɔ maɖe mɔ nɛ be wòawɔ o.\n1 Korintotɔwo 10:31-33\nApostolo Paulo tsɔ ɖe le eme na ame bubuwo wu eya ŋutɔ ɖokui. Woƒe seselelãmewo nɔ vevie nɛ wu eya ŋutɔ ƒe didiwo.\nRomatɔwo 14:10, 19\nÐe Yehowa na dzitsinya mí be míatsɔ adrɔ̃ ʋɔnu mía ɖokui, ke menye ame bubuwo o. Ele be míakpɔ nyuie be míaganɔ tɔ tem ɖe edzi be mía tɔ koe nye dzɔdzɔea o.\n4 YEHOWA ATE ŊU AKPE ÐE MÍA ŊU DZITSINYA NYUI NASU MÍA SI\n“Míana kakaɖedzi míaƒe dziwo le eŋkume . . . elabena Mawu nye gã wu míaƒe dziwo, eye wònya nuwo katã.”—1 Yohanes 3:19, 20\nNe míebua fɔ mía ɖokui le nu vɔ̃ si míewɔ tsã ta la, nu ka tae mele be dzi naɖe le mía ƒo o?\nPsalmo 86:5; 1 Korintotɔwo 6:11\nNe ame aɖe ƒe dzi le fɔ bumee ɖe nu vɔ̃ siwo wòwɔ va yi ta evɔ wòtrɔ dzi me xoxo la, ate ŋu ana amea nase veve eye wòase le eɖokui me be viɖe aɖeke mele ye ŋu o. Gake míate ŋu atrɔ nu si dzɔ va yi la o. Yehowa tsɔ nu vɔ̃ mawo ke mí, eye wòtutu wo ɖa. Mía ŋu ate ŋu akɔ le eŋkume.\nGalatiatɔwo 6:2; 1 Petro 2:16\nBiblia me gɔmeɖosewo dzie wotu “Kristo la ƒe se la” ɖo, ke menye ɖe sewo dzi o. Ne se aɖeke meli tẽe ku ɖe nuwɔna aɖe ŋu o hã la, Kristotɔ media mɔnu be yeawɔ nu gbegblẽ o.